|  |  |
| --- | --- |
|  | PATVIRTINTA  Uždarosios akcinės bendrovės  „Kauno autobusai“  generalinio direktoriaus  2014 m. gruodžio 30 d.  Įsakymu Nr. 223 |

**UŽDAROSIOS AKCINĖS BENDROVĖS „KAUNO AUTOBUSAI“**

**SUPAPRASTINTŲ VIEŠŲJŲ PIRKIMŲ TAISYKLĖS**

TURINYS

I. BENDROSIOS NUOSTATOS

II. PIRKIMUS ATLIEKANTYS ASMENYS

III. supaprastintų pirkimų planavimas ir organizavimas

IV. SUPAPRASTINTŲ PIRKIMŲ RENGIMAS IR PASKELBIMAS

V. PIRKIMO DOKUMENTŲ RENGIMAS, PAAIŠKINIMAS, TEIKIMAS

VI. REIKALAVIMAI PASIŪLYMŲ IR PARAIŠKŲ RENGIMU

VII. TECHNINĖ SPECIFIKACIJA

VIII. TIEKĖJŲ KVALIFIKACIJOS PATIKRINIMAS

XI. VOKŲ SU PASIŪLYMAIS ATPLĖŠIMAS, PASIŪLYMŲ NAGRINĖJIMAS IR VERTINIMAS

X. PIRKIMO SUTARTIS

XI. PRELIMINARIOJI SUTARTIS

XII. SUPAPRASTINTŲ PIRKIMŲ BŪDAI

XIII. SUPAPRASTINTOS ATVIRAS KONKURSAS

XIV. SUPAPRASTINTAS RIBOTAS KONKURSAS

XV. SUPAPRASTINTOS SKELBIAMOS DERYBOS

XVI. APKLAUSA

XVII. SUPAPRASTINTAS PROJKETO KONKURSAS

XVIII. MAŽOS VERTĖS PIRKIMO YPATUMAI

XIX. INFORMACIJOS APIE SUPAPRASTINTUS PIRKIMUS TEIKIMAS

XX. GINČŲ NAGRINĖJIMAS

I. BENDROSIOS NUOSTATOS

1. Uždaroji akcinė bendrovė „Kauno autobusai“ (toliau – Perkančioji organizacija) – bendrovė veikianti transporto srityje.

2. Šios supaprastintų pirkimų taisyklės (toliau – Taisyklės) parengtos vadovaujantis Lietuvos Respublikos viešųjų pirkimų įstatymu (Žin., 1996, Nr. 84-2000; 2003, Nr. 4-102) (toliau – Įstatymas) ir kitais viešuosius pirkimus (toliau – Pirkimai) reglamentuojančiais teisės aktais.

3. Atlikdama supaprastintus pirkimus Perkančioji organizacija vadovaujasi Įstatymu, šiomis Taisyklėmis, Lietuvos Respublikos civiliniu kodeksu (Žin., 2000, Nr. 74-2262) (toliau – CK), kitais įstatymais ir juos įgyvendinančius teisės aktais.

4. Supaprastinti pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų. Priimant sprendimus dėl Pirkimo dokumentų sąlygų, vadovaujamasi racionalumo principu.

5. Pasikeitus Įstatymui ar kitiems teisės aktams ir dėl to atsiradus Taisyklėse numatytų sąvokų ar nuostatų neatitikimų imperatyvioms Įstatymo ar kitų teisės aktų nuostatoms, vykdant supaprastintus pirkimus taikomos Įstatymo ar kitų teisės aktų nuostatos, galiojančios viešojo pirkimo procedūrų vykdymo metu, išskyrus atvejus kai minėti teisės aktai netaikytini.

6. Šios Taisyklės yra taikomos Perkančiosios organizacijos vykdomiems pirkimams:

6.1. kurių vertė yra mažesnė kaip 2004 m. kovo 31 d. Europos Parlamento ir Tarybos direktyvoje 2004/17/EB dėl subjektų, vykdančių veiklą vandens, energetikos, transporto ir pašto paslaugų sektoriuje, vykdomų pirkimų tvarkos derinimo nustatytas, Europos Komisijos tikslintas ir Europos Sąjungos oficialiajame leidinyje bei Centrinėje viešųjų pirkimų informacinėje sistemoje (toliau – CVP IS) skelbiamos viešojo pirkimo vertės ribos;

6.2. Įstatymo 2 priedėlyje nurodytų B paslaugų pirkimams neatsižvelgiant į pirkimo vertę;

6.3. Įstatymo 9 straipsnio 14 dalyje numatytais atvejais.

7. Šios Taisyklės netaikomos tiems pirkimams, kuriems netaikomas Įstatymas.

8. Supaprastinto pirkimo pradžią, pabaigą, pirkimo procedūrų nutraukimą reglamentuoja Įstatymo 7 straipsnis.

9. Šiose Taisyklėse vartojamos sąvokos:

9.1. **Alternatyvus pasiūlymas** – pasiūlymas, kuriame siūlomos kitokios, negu yra nustatyta Pirkimo dokumentuose, pirkimo objekto charakteristikos arba pirkimo sąlygos.

9.2. **Apklausa** – supaprastinto pirkimo būdas, kai Perkančioji organizacija raštu arba žodžiu kviečia Tiekėjus pateikti pasiūlymus ir perka prekes, paslaugas ar darbus iš mažiausią kainą pasiūliusio ar ekonomiškiausią pasiūlymą pateikusio Tiekėjo.

9.3. **Kvalifikacijos patikrinimas** – procedūra, kurios metu tikrinama, ar Tiekėjai atitinka Pirkimo dokumentuose nurodytus minimalius kvalifikacijos reikalavimus.

9.4. **Pasiūlymas** – Tiekėjo raštu pateiktų dokumentų ir elektroninėmis priemonėmis pateiktų duomenų visuma ar žodžiu pateiktas siūlymas, tiekti prekes, teikti paslaugas ar atlikti darbus pagal Perkančiosios organizacijos nustatytas pirkimo sąlygas.

9.5. **Pirkimo dokumentai** – Perkančiosios organizacijos raštu pateikiami Tiekėjams dokumentai ir elektroninėmis priemonėmis pateikti duomenys, apibūdinantys perkamą objektą ir pirkimo sąlygas: skelbimas, kvietimas, techninė specifikacija, aprašomieji dokumentai, pirkimo sutarties projektas (jeigu parengtas), kiti dokumentai ir dokumentų paaiškinimai (patikslinimai).

9.6. **Atidėjimo terminas** – Pirkimo sutarties sudarymo atidėjimo terminas – 15 kalendorinių dienų laikotarpis, kuris prasideda nuo pranešimo apie sprendimą sudaryti pirkimo sutartį išsiuntimo iš Perkančiosios organizacijos suinteresuotiems Tiekėjams ir kurio metu negali būti sudaroma pirkimo sutartis.

9.7. **Raštu -** reiškia bet kokią informacijos išraišką žodžiais arba skaičiais, kurią galima perskaityti, atgaminti ir perduoti. Šis terminas apima ir elektroninėmis priemonėmis perduotą ir saugomą informaciją.

9.8. **Pirkimo organizatorius** – Perkančiosios organizacijos vadovo įsakymu paskirtas Perkančiosios organizacijos darbuotojas, kuris Taisyklių nustatyta tvarka organizuoja ir atlieka supaprastintus pirkimus, kai tokiems pirkimams atlikti nesudaroma Viešųjų pirkimų komisija.

9.9. **Pirkimo iniciatorius** – Perkančiosios organizacijos padalinys ar darbuotojas, kuris nurodė poreikį įsigyti reikalingas prekes, paslaugas arba darbus.

9.10. **Komisija** − Perkančiosios organizacijos vadovo įsakymu sudaryta bet kuri viešųjų pirkimų komisija organizuojanti ir vykdanti Perkančiosios organizacijos supaprastintus pirkimus.

9.11. **Suinteresuotas dalyvis** – bet kuris dalyvis, išskyrus dalyvį, kuris galutinai pašalintas iš pirkimo procedūros, t.y. jam pranešta apie pasiūlymo atmetimą, ir kurio pašalinimas dėl praleisto senaties termino negali būti ginčijamas arba dėl kurio pašalinimo pagrįstumo yra įsiteisėjęs teismo sprendimas.

9.12. **Suinteresuotas kandidatas** – bet kuris kandidatas, išskyrus kandidatą, kuriam Perkančioji organizacija pranešė apie jo paraiškos atmetimą iki pranešimo apie sprendimą sudaryti pirkimo sutartį išsiuntimo suinteresuotiems dalyviams,

9.13. **Tiekėjas (prekių Tiekėjas, paslaugų teikėjas, darbų rangovas)** – kiekvienas ūkio subjektas – fizinis asmuo, privatus juridinis asmuo, viešasis juridinis asmuo, kitos organizacijos ir jų padaliniai ar tokių grupė, galintis pasiūlyti ar siūlantis prekes, paslaugas ar darbus.

9.14. **Supaprastintas atviras konkursas** – supaprastinto pirkimo būdas, kai kiekvienas suinteresuotas Tiekėjas gali pateikti pasiūlymą.

9.15. **Supaprastintos skelbiamos derybos** – supaprastinto pirkimo būdas, kai paraiškas dalyvauti derybose gali pateikti visi Tiekėjai, o Perkančioji organizacija su visais ar atrinktais Tiekėjais derasi dėl pirkimo sutarties sąlygų.

9.16. **Mažos vertės viešasis pirkimas** (toliau – Mažos vertės pirkimas)– supaprastintas pirkimas, kai yra bent viena iš šių sąlygų:

9.16.1. prekių ar paslaugų pirkimo vertė yra mažesnė kaip 58 000 eurų (be pridėtinės vertės mokesčio), o darbų pirkimo vertė mažesnė kaip 145 000 eurų (be pridėtinės vertės mokesčio);

9.16.2. perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 58 000 eurų (be pridėtinės vertės mokesčio), o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė kaip 145 000 eurų (be pridėtinės vertės mokesčio).

9.17. Kitos Taisyklėse vartojamos pagrindinės sąvokos yra apibrėžtos Įstatyme.

II. PIRKIMUS ATLIEKANTYS ASMENYS

10. Pirkimų vertes, vadovaujantis Įstatymo 9 straipsnio nuostatomis ir Viešųjų pirkimų tarnybos direktoriaus 2003 m. vasario 26 d. įsakymu Nr. 1S-26 patvirtinta Numatomo viešojo pirkimo vertės nustatymo metodika (Žin., 2003, Nr. 22-949; 2013, Nr. 135-6910) (aktualia jos redakcija) apskaičiuoja Perkančiosios organizacijos Pirkimų ir tiekimo skyrius. Už verčių apskaitą atsakingas Pirkimų ir tiekimo skyrius vertes apskaičiuoja kartu su Pirkimų organizatoriumi arba Komisija, remdamasis sudarytų sutarčių faktinėmis ir numatomų sudaryti sutarčių planuojamomis vertėmis.

11. Perkančiojoje organizacijoje pirkimus organizuoja ir atlieka Perkančiosios organizacijos vadovo įsakymu sudarytos Komisijos arba Pirkimų organizatoriai.

12. Atskiriems pirkimams arba atskirų rūšių prekių, paslaugų ar darbų pirkimams vykdyti Perkančiojoje organizacijoje gali būti sudaromos atskiros viešųjų pirkimų komisijos.

13. Komisijos pirmininku, nariais, pirkimų organizatoriais, atliekančiais pirkimus Perkančiojoje organizacijoje, atsižvelgiant į jų ekonomines, technines, teisines žinias, Įstatymo bei kitų viešuosius pirkimus reglamentuojančių teisės aktų išmanymą, gali būti skiriami tik nepriekaištingos reputacijos asmenys, kurie vykdo pavestas užduotis ir tik pasirašę nešališkumo deklaraciją bei konfidencialumo pasižadėjimą.

14. Jeigu pirkimo objektas yra sudėtingas, o pasiūlymams nagrinėti ir vertinti reikia specialių žinių, į Komisijos veiklą, Perkančiosios organizacijos vadovo sprendimu gali būti įtraukti ekspertai, nesantys Komisijos nariais.

15. Pirkimų organizatorius pirkimą gali atlikti tik tuomet, kai perkamų prekių ar paslaugų sandorio vertė be pridėtinės vertės mokesčio yra iki 15 000 eurų, perkamų darbų sandorio vertė be pridėtinės vertės mokesčio yra iki 30 000. Pirkimo organizatoriaus sprendimas dėl laimėtojo įtvirtinamas užpildant Tiekėjų apklausos pažymą, kurios formą pateikta Taisyklių 1 priede.

16. Perkančiosios organizacijos Einamųjų viešųjų pirkimų komisija atlieka mažos vertės pirkimus, kai perkamų prekių ar paslaugų sandorio vertė be pridėtinis vertės mokesčio yra nuo 15 000 eurų iki 58 000 eurų, perkamų darbų sandorio vertė be pridėtinės vertės mokesčio yra nuo 30 000 eurų iki 145 000 eurų. Perkančiosios organizacijos Nuolatinė viešųjų pirkimų komisija atlieka pirkimus, kai perkamų prekių ar paslaugų sandorio vertė be pridėtinės vertės mokesčio viršija 58 000 eurų, perkamų darbų sandorio vertė be pridėtinės vertės mokesčio viršija 145 000 eurų. Komisijos dirba pagal Perkančiosios organizacijos vadovo patvirtintą Komisijos darbo reglamentą, vykdo pateiktas užduotis ir įpareigojimus. Komisijos posėdis įforminamas protokolu.

17. Perkančioji organizacija atlikti viešojo pirkimo procedūroms iki pirkimo sutarties sudarymo gali įgalioti kitą Perkančiąją organizaciją (toliau – Įgaliotoji organizacija). Tuo atveju ji privalo Įgaliotajai organizacijai nustatyti užduotis ir suteikti visus įgaliojimus toms užduotims vykdyti. Už Perkančiosios organizacijos Įgaliotajai organizacijai nustatytas užduotis atsako Perkančioji organizacija, o už šių užduočių vykdymą – Įgaliotoji organizacija. Įgaliojime turi būti nurodytas pirkimo būdas ir numatoma sutarties vertė.

18. Perkančioji organizacija privalo įsigyti prekes, paslaugas ir darbus iš centrinės perkančiosios organizacijos arba per ją, kai centrinės perkančiosios organizacijos kataloge siūlomos prekės, paslaugos ar darbai atitinka Perkančiosios organizacijos poreikius ir Perkančioji organizacija negali jų atlikti efektyvesniu būdu racionaliai naudodama tam skirtas lėšas. Perkančioji organizacija privalo motyvuoti savo sprendimą neatlikti centrinės perkančiosios organizacijos kataloge siūlomų prekių, paslaugų ar darbų pirkimo.

19. Kiekvieną atliktą pirkimą Pirkimų ir tiekimo skyrius registruoja elektroniniame pirkimų žurnale (toliau – Žurnalas). Žurnale turi būti šie rekvizitai: pirkimo pavadinimas, prekių, paslaugų ar darbų kodai pagal Bendrąjį viešųjų pirkimų žodyną (toliau – BVPŽ), pirkimo sutarties arba sąskaitos faktūros sudarymo data bei pirkimo sutarties trukmė (pildoma, kai sudaryta pirkimo sutartis), Tiekėjo pavadinimas, pirkimo būdas, ir, jei reikia, kita su pirkimu susijusi informacija.

20. Perkančioji organizacija, Komisija, jos nariai ar ekspertai, Pirkimo organizatoriai ir kiti asmenys, nepažeisdami įstatymų reikalavimų, ypač dėl sudarytų sutarčių skelbimo ir informacijos, susijusios su jos teikimu kandidatams ir dalyviams, negali tretiesiems asmenims atskleisti Perkančiajai organizacijai pateiktos Tiekėjo informacijos, kurios konfidencialumą nurodė Tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija.

21. Perkančioji organizacija, teikdama technines specifikacijas Tiekėjams, vertindama jų kvalifikaciją, atlikdama kandidatų kvalifikacinę atranką ir sudarydama pirkimo sutartis, gali taikyti reikalavimus, kurie apsaugotų jos teikiamos informacijos konfidencialų pobūdį.

**III. SUPAPRASTINTŲ PIRKIMŲ PLANAVIMAS IR ORGANIZAVIMAS**

22. Kiekvieniems ateinantiems finansiniams metams numatomus vykdyti pirkimus Perkančioji organizacija planuoja Perkančiosios organizacijos vadovo nustatyta tvarka.

23. Perkančiosios organizacijos metinį viešųjų pirkimų planą, patvirtintą Perkančiosios organizacijos vadovo, Perkančioji organizacija ne vėliau kaip iki kovo 15 dienos skelbia CVP IS ir Perkančiosios organizacijos tinklapyje. Planuojamų vykdyti viešųjų pirkimų suvestinė skelbiama Įstatyme nustatyta tvarka.

24. Atsiradus nenumatytam pirkimų poreikiui ar sumažėjus poreikiui, Pirkimo iniciatorius teikia Pirkimų ir tiekimo skyriui papildytą ir patikslintą informaciją.

25. Pirkimų planas peržiūrimas kiekvieną ketvirtį ir, atsižvelgiant į Perkančiosios organizacijos poreikius, patvirtintas Perkančiosios organizacijos einamaisiais finansiniais metais planuojamų vykdyti viešųjų pirkimų planas gali būti tikslinamas. Pirkimų ir tiekimo skyrius patikslintą viešųjų pirkimų planą nedelsiant skelbia CVP IS ir Perkančiosios organizacijos tinklalapyje.

26. Vadovaudamiesi patvirtintu Perkančiosios organizacijos metiniu viešųjų pirkimų planu, viešąjį pirkimą, pagal savo kompetencijos sritį ir poreikį, inicijuoja Pirkimo iniciatoriai.

27. Pirkimo iniciatorius dėl kiekvieno pirkimo parengia pirkimo paraišką. Pirkimo iniciatorius yra atsakingas už paraiškoje suformuoto poreikio vykdyti pirkimą pagrįstumą ir realumą, paraiškoje pateikiamų duomenų ir informacijos teisingumą.

28. Pirkimo iniciatorius paraišką rengia ir organizuoja jos derinimą bei tvirtinimą vadovaujantis Perkančiosios organizacijos vadovo patvirtinta tvarka.

29. Perkančiosios organizacijos vadovo ar jo įgalioto asmens patvirtinta pirkimo paraiška laikoma Perkančiosios organizacijos užduotimi Komisijai ar Pirkimo organizatoriui vykdyti pirkimą.

30. Perkančioji organizacija bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti, nepriklausomai nuo to, ar tokia teisė yra ar nėra numatyta vykdomo Pirkimo dokumentuose. Sprendimą dėl pirkimo procedūrų nutraukimo priima Komisija arba Pirkimo organizatorius, priklausomai nuo to, kas atlieka konkretaus supaprastinto pirkimo procedūras.

IV. SUPAPRASTINTŲ PIRKIMŲ RENGIMAS IR PASKELBIMAS

31. Perkančioji organizacija Įstatymo 86 straipsnyje nustatyta tvarka privalo paskelbti apie kiekvieną supaprastintą pirkimą, išskyrus supaprastintus pirkimus, atliekamus apklausos būdu šių Taisyklių nustatytais atvejais.

32. Skelbimai, informaciniai pranešimai ir pranešimai dėl savanoriško *ex ante* skaidrumo gali būti papildomai skelbiami Perkančiosios organizacijos tinklalapyje, kitur internete, leidiniuose ar kitomis priemonėmis.

33. Skelbimo ar informacinio pranešimo paskelbimo diena yra skelbimo paskelbimo data yra jų paskelbimo CVP IS data, pranešimo dėl savanoriško *ex ante* skaidrumo paskelbimo diena yra pranešimo paskelbimo data Europos Sąjungos oficialiajame leidinyje.

34. Atlikdama supaprastintą neskelbiamą pirkimą ir priėmusi sprendimą sudaryti sutartį, Perkančioji organizacija Įstatymo 86 straipsnyje nustatyta tvarka gali paskelbti informacinį pranešimą, o kai atliekamas Įstatymo 2 priedėlio B paslaugų sąraše nurodytų paslaugų pirkimas ir kai pirkimo vertė yra ne mažesnė, negu nustatyta tarptautinio pirkimo vertės riba, – pranešimą dėl savanoriško *ex ante* skaidrumo.

35. CVP IS ir Europos Sąjungos oficialiajame leidinyje skelbiamus skelbimus, informacinius pranešimus, pranešimus dėl savanoriško *ex ante* skaidrumo Perkančiosios organizacijos privalo pateikti Viešųjų pirkimų tarnybai, o ši per 3 darbo dienas privalo juos paskelbti CVP IS ir išsiųsti Europos Sąjungos oficialiųjų leidinių biurui paskelbti Europos Sąjungos oficialiajame leidinyje. Skelbimai, informaciniai pranešimai, pranešimai dėl savanoriško *ex ante* skaidrumo Perkančiosios organizacijos tinklalapyje, kitur internete, leidiniuose ar kitomis priemonėmis negali būti skelbiami anksčiau negu CVP IS ir Europos Sąjungos oficialiajame leidinyje. To paties skelbimo, informacinio pranešimo, pranešimo dėl savanoriško *ex ante* skaidrumo turinys visur turi būti tapatus.

36. Perkančioji organizacija, sudariusi pirkimo sutartį ar preliminariąją sutartį dėl Įstatymo 2 priedėlio B paslaugų sąraše nurodytų paslaugų, kai pirkimo vertė yra ne mažesnė, negu yra nustatyta tarptautinio pirkimo vertės riba, ne vėliau kaip per 48 dienas po pirkimo sutarties ar preliminariosios sutarties sudarymo privalo pateikti skelbimą apie sudarytą pirkimo ar preliminariąją sutartį Viešųjų pirkimų tarnybai jos nustatyta tvarka. Skelbime turi būti nurodyta, ar Perkančioji organizacija sutinka, kad šis skelbimas būtų paskelbtas. Teikiant šį skelbimą, vadovaujamasi Įstatymo 22 straipsnio 6 ir 7 dalyse nustatytais reikalavimais.

37. Perkančioji organizacija apie pradedamą bet kurį pirkimą, taip pat nustatytą laimėtoją ir ketinamą sudaryti bei sudarytą pirkimo sutartį nedelsdama, tačiau ne anksčiau negu skelbimas bus išsiųstas Europos Sąjungos oficialiųjų leidinių biurui ir (ar) paskelbtas CVP IS, informuoja savo tinklalapyje bei leidinio „Valstybės žinios“ priede „Informaciniai pranešimai“, Mažos vertės pirkimų atveju – tik savo tinklalapyje, užpildant Taisyklių 2 priede pateiktą formą – apie pirkimus, kurių pirkimo vertė yra mažesnė kaip 30 000 eurų be pridėtinės vertės mokesčio, Perkančioji organizacija informaciją pateikia vieną kartą per mėnesį, o apie pirkimus, kurių vertė nuo 30 000 eurų iki 58 000 eurų be pridėtinės vertės mokesčio perkant prekes, paslaugas ir iki 145 000 eurų be pridėtinės vertės mokesčio perkant darbus, informaciją pateikia nedelsiant.

38. Perkančioji organizacija laimėjusio dalyvio pasiūlymą, sudarytą pirkimo sutartį ir pirkimo sutarties sąlygų keitimus, išskyrus informaciją, kurios atskleidimas prieštarautų teisės aktams arba teisėtiems tiekėjų komerciniams interesams arba trukdytų laisvai konkuruoti tarpusavyje, ne vėliau kaip per 10 dienų nuo pirkimo sutarties sudarymo ar jos sąlygų pakeitimo turi paskelbti CVP IS. Šis reikalavimas netaikomas pirkimams, kai pirkimo sutartis sudaroma žodžiu, taip pat laimėjusio dalyvio pasiūlymo ar pirkimo sutarties dalims, kai nėra techninių galimybių tokiu būdu paskelbtos informacijos atkurti ar perskaityti. Tokiu atveju Perkančioji organizacija turi sudaryti galimybę susipažinti su nepaskelbtomis laimėjusio dalyvio pasiūlymo ar pirkimo sutarties dalimis.

V. PIRKIMO DOKUMENTŲ RENGIMAS, PAAIŠKINIMAI, TEIKIMAS

39. Pirkimo dokumentus, atsižvelgdama į Pirkimo iniciatoriaus pateiktas pagrindines pirkimo sąlygas, nurodytas pirkimo paraiškoje dėl viešojo pirkimo atlikimo, rengia Komisija, o jei Mažos vertės pirkimą atlieka Pirkimo organizatorius, Pirkimo dokumentus rengia Pirkimo organizatorius. Pirkimo dokumentus rengiantis Pirkimo organizatorius arba Komisija turi teisę gauti iš Perkančiosios organizacijos darbuotojų visą informaciją, reikalingą Pirkimo dokumentams parengti ir pirkimo procedūroms atlikti. Pirkimo dokumentai gali būti nerengiami, kai atliekamas Mažos vertės pirkimas žodžiu. Sprendimą dėl Pirkimo dokumentų nerengimo priima Komisija arba Pirkimo organizatorius.

40. Pirkimo dokumentai rengiami lietuvių kalba. Papildomai Pirkimo dokumentai gali būti rengiami ir kitomis kalbomis.

41. Pirkimo dokumentai turi būti tikslūs, aiškūs, be dviprasmybių, kad Tiekėjai galėtų pateikti Pasiūlymus, o Perkančioji organizacija nupirkti tai, ko reikia.

42. Perkančioji organizacija Pirkimo dokumentuose, atsižvelgiant į supaprastintą pirkimo būdą, pateikia šią informaciją, išskyrus Mažos vertės Pirkimo dokumentus, kuriems taikomi šių Taisyklių 164 punktas:

42.1. nuoroda į Perkančiosios organizacijos supaprastintų pirkimų taisykles, kuriomis vadovaujantis vykdomas supaprastintas pirkimas (šių taisyklių pavadinimas, patvirtinimo data, visų pakeitimų paskelbimo datos);

42.2. jei apie pirkimą buvo skelbta, nuoroda į skelbimą;

42.3. pasiūlymų rengimo reikalavimai;

42.4. Perkančiosios organizacijos darbuotojų arba Komisijos narių (vieno ar kelių), kurie įgalioti palaikyti tiesioginį ryšį su Tiekėjais ir gauti iš jų (ne tarpininkų) pranešimus, susijusius su pirkimų procedūromis, vardai, pavardės, adresai, telefonų ir faksų numeriai, taip pat informacija, kokiu būdu vyks bendravimas tarp Perkančiosios organizacijos ir Tiekėjų;

42.5. pasiūlymų, vykdant supaprastintą projekto konkursą – projektų (toliau – Pasiūlymų) ir (ar) paraiškų pateikimo terminas (data, valanda ir minutė) ir vieta;

42.6. pasiūlymų ir (ar) paraiškų rengimo ir pateikimo reikalavimai; jeigu numatoma pasiūlymus ir (ar) paraiškas priimti naudojant elektronines priemones, atitinkančias Įstatymo 17 straipsnio nuostatas, – informacija apie reikalavimus, būtinus pasiūlymams ir (ar) paraiškoms pateikti elektroniniu būdu, taip pat informacija, kad elektroninis pasiūlymas turi būti pateiktas su saugiu elektroniniu parašu, atitinkančiu teisės aktų reikalavimus;

42.7. data, iki kada turi galioti pasiūlymas, arba laikotarpis, kurį turi galioti pasiūlymas;

41.8. prekių, paslaugų ar darbų pavadinimas, kiekis (apimtis), su prekėmis teiktinų paslaugų pobūdis, prekių tiekimo, paslaugų teikimo ar darbų atlikimo terminai;

42.9. techninė specifikacija;

42.10. energijos vartojimo efektyvumo ir aplinkos apsaugos reikalavimus ir (ar) kriterijus Lietuvos Respublikos Vyriausybės ar jos įgaliotos institucijos nustatytais atvejais ir tvarka;

42.11. informacija, ar pirkimo objektas skirstomas į dalis, kurių kiekvienai bus sudaroma atskira pirkimo sutartis arba preliminarioji sutartis, ir ar leidžiama tam pačiam Tiekėjui pateikti pasiūlymus tik vienai pirkimo objekto daliai, kelioms dalims, ar visoms dalims. Jeigu Pirkimo dokumentuose nenurodyta, kelioms pirkimo objekto dalims tas pats Tiekėjas gali teikti pasiūlymus, laikoma, kad tas pats Tiekėjas gali teikti pasiūlymus visoms pirkimo dalims. Pateikiamas pirkimo objekto dalių, dėl kurių gali būti pateikti pasiūlymai, apibūdinimas;

42.12. informacija, ar leidžiama pateikti alternatyvius pasiūlymus, jei leidžiama - šių pasiūlymų reikalavimai;

42.13. Tiekėjų kvalifikacijos reikalavimai, tarp jų ir reikalavimai atskiriems bendrą paraišką ar pasiūlymą pateikiantiems subjektams, taip pat reikalavimai Tiekėjo pasirenkamų subrangovų kvalifikacijai (išskyrus, kai Tiekėjų kvalifikacijos tikrinti nenumatoma);

42.14. jeigu numatoma riboti Tiekėjų skaičių – kvalifikacinės atrankos kriterijai bei tvarka, mažiausias kandidatų, kuriuos Perkančioji organizacija atrinks ir pakvies pateikti pasiūlymus, skaičius;

42.15. Dokumentų sąrašas ir informacija, kurią turi pateikti Tiekėjai, siekiantys įrodyti, kad jų kvalifikacija atitinka keliamus reikalavimus;

42.16. informacija, kaip turi būti apskaičiuota ir išreikšta pasiūlymuose nurodoma kaina. Į kainą turi būti įskaityti visi mokesčiai;

42.17. informacija, kad pasiūlymuose nurodytos kainos bus vertinamos eurais. Jeigu pasiūlymuose kainos nurodytos užsienio valiuta, jos bus perskaičiuojamos eurais pagal Lietuvos banko nustatytą ir paskelbtą euro ir užsienio valiutos santykį paskutinę pasiūlymų pateikimo termino dieną;

42.18. jei numatomas vokų su pasiūlymais atplėšimas ar susipažįstama su elektroninėmis priemonėmis pateiktais pasiūlymais (toliau – vokų su pasiūlymais atplėšimas), vokų su pasiūlymais atplėšimo ir pasiūlymų nagrinėjimo procedūros, kur (nurodoma vieta) ir kada (nurodoma diena, valanda ir minutė) vyks vokų su pasiūlymais atplėšimas;

42.19. informacija, ar Tiekėjams leidžiama dalyvauti vokų su pasiūlymais atplėšimo procedūroje;

42.20. pasiūlymų vertinimo kriterijai, kiekvieno jų svarba bendram įvertinimui, pasirinkto kriterijaus lyginamasis svoris, vertinimo taisyklės ir procedūros;

42.21. siūlomos pasirašyti pirkimo (preliminariosios) sutarties svarbiausios sąlygos (kainodaros taisyklės, atsiskaitymo tvarka, atlikimo terminai, sutarties nutraukimo tvarka ir kitos sąlygos pagal Įstatymo 18  straipsnio 6 dalį) arba pirkimo sutarties projektas;

42.22. pasiūlymų galiojimo užtikrinimo, jei reikalaujama, ir pirkimo sutarties įvykdymo užtikrinimo reikalavimai;

42.23. jei Perkančioji organizacija numato reikalavimą, kad ūkio subjektų grupė, kurios pasiūlymas bus pripažintas geriausiu, įgytų tam tikrą teisinę formą – teisinės formos reikalavimai;

41.24. būdai, kuriais Tiekėjai gali prašyti Pirkimo dokumentų paaiškinimų, sužinoti, ar Perkančioji organizacija ketina rengti dėl to susitikimą su Tiekėjais, taip pat būdai, kuriais Perkančioji organizacija savo iniciatyva gali paaiškinti (patikslinti) Pirkimo dokumentus;

42.25. pasiūlymų keitimo ir atšaukimo tvarka;

42.26. informacija, ar su projekto konkurso laimėtoju (laimėtojais) bus pasirašoma pirkimo sutartis; informacija, ar Tiekėjams bus mokama kompensacija, Perkančiajai organizacijai nutraukus projekto konkursą; informacija apie projekto konkurso laimėtojui (laimėtojams) ar dalyviams skiriamus prizus ar kitus apdovanojimus (kai tai taikoma);

42.27. terminas, iki kada nelaimėję projektai turi būti grąžinti projekto konkurso dalyviams;

42.28. jeigu Tiekėjas ketina pasitelkti subrangovus, subtiekėjus ar subteikėjus, turi būti reikalaujama, kad Tiekėjas savo pasiūlyme nurodytų, kokius subrangovus, subtiekėjus ar subteikėjus Tiekėjas ketina pasitelkti ir, jeigu reikalaujama, kokiai pirkimo daliai atlikti Tiekėjas juos ketina pasitelkti. Jeigu darbų pirkimo sutarčiai vykdyti pasitelkiami subrangovai, pagrindinius darbus, kuriuos nustato Perkančioji organizacija, privalo atlikti Tiekėjas. Toks nurodymas nekeičia pagrindinio Tiekėjo atsakomybės dėl numatomos sudaryti pirkimo sutarties įvykdymo;

42.29. jeigu Perkančioji organizacija pirkimą atlieka pagal Įstatymo 91 straipsnio reikalavimus – nuoroda į tokį pirkimą ir reikalavimas, kad Tiekėjas pagrįstų, kad jis atitinka minėto straipsnio reikalavimus, pateikdamas kompetentingos institucijos išduotą dokumentą ar Tiekėjo patvirtintą deklaraciją;

42.30. kita reikalinga informacija apie pirkimo sąlygas ir procedūras.

43. Pirkimo dokumentų sudėtinė dalis yra skelbimas apie pirkimą. Perkančioji organizacija skelbimuose esančios informacijos vėliau papildomai gali neteikti, įskaitant atvejį, kai techninės specifikacijos remiasi Tiekėjams prieinamais dokumentais ir pateikta nuoroda į tokius dokumentus.

44. Mažos vertės pirkimo atveju, taip pat kai apklausos metu pasiūlymą pateikti kviečiamas tik vienas Tiekėjas, Pirkimo dokumentuose gali būti pateikiama ne visa Taisyklių 42  punkte nurodyta informacija, jeigu Perkančioji organizacija mano, kad informacija yra nereikalinga.

45. Atliekant supaprastintus pirkimus (išskyrus Mažos vertės pirkimus) Pirkimo dokumentai, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į Tiekėjų klausimus, skelbiami CVP IS kartu su skelbimu apie supaprastintą pirkimą. Perkančioji organizacija Pirkimo dokumentus taip pat gali paskelbti savo ar kitoje interneto svetainėje. Jeigu Pirkimo dokumentų neįmanoma paskelbti CVP IS ar vykdomas neskelbiamas pirkimas, Tiekėjui jie pateikiami kitomis priemonėmis.

46. Atliekant mažos vertės pirkimus, Pirkimo dokumentai, tarp jų ir kvietimai, pranešimai, paaiškinimai, papildymai, Tiekėjams pateikiami asmeniškai, siunčiami laišku, faksu, elektroniniu paštu ar skelbiami interneto svetainėje (CVP IS, Perkančiosios organizacijos ar kitoje interneto svetainėje), kaip Perkančioji organizacija nurodo apklausos metu – kvietime pateikti pasiūlymus, jei su kvietimu Pirkimo dokumentai nepridedami. Apklausos metu – kvietime pateikti pasiūlymus turi būti nurodytas interneto adresas, jei Pirkimo dokumentai skelbiami internete. Pirkimo dokumentai negali būti teikiami (skelbiami) anksčiau nei apie supaprastintą pirkimą paskelbta, apklausos atveju – pateikti kvietimai dalyvauti pirkimo procedūrose.

47. Pirkimo dokumentai Tiekėjams turi būti teikiami nuo skelbimo apie supaprastintą pirkimą paskelbimo ar kvietimo išsiuntimo Tiekėjams dienos iki pasiūlymo pateikimo termino, nustatyto Pirkimo dokumentuose, pabaigos. Pirkimo dokumentai pateikiami to paprašiusiam Tiekėjui nedelsiant, ne vėliau kaip per 1 darbo dieną, gavus prašymą. Kai Pirkimo dokumentai skelbiami CVP IS, papildomai jie gali būti neteikiami.

48. Tiekėjas gali paprašyti, kad Perkančioji organizacija paaiškintų Pirkimo dokumentus. Perkančioji organizacija atsako į kiekvieną Tiekėjo rašytinį prašymą paaiškinti Pirkimo dokumentus, jeigu prašymas gautas ne vėliau kaip prieš 4 darbo dienas iki pirkimo pasiūlymų pateikimo termino pabaigos. Perkančioji organizacija į gautą prašymą atsako ne vėliau kaip per 3 darbo dienas nuo jo gavimo dienos. Perkančioji organizacija, atsakydama Tiekėjui, kartu siunčia paaiškinimus ir visiems kitiems Tiekėjams, kuriems ji pateikė Pirkimo dokumentus, bet nenurodo, iš ko gavo prašymą duoti paaiškinimą. Atsakymas turi būti siunčiamas taip, kad Tiekėjas jį gautų ne vėliau kaip likus 1 darbo dienai iki pasiūlymų pateikimo termino pabaigos.

49. Nesibaigus pasiūlymų pateikimo terminui, Perkančioji organizacija savo iniciatyva gali paaiškinti (patikslinti) Pirkimo dokumentus, tikslinant ir paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų pateikimo termino pabaigos.

50. Jeigu Perkančioji organizacija rengia susitikimą su Tiekėju, ji surašo šio susitikimo protokolą. Protokole fiksuojami visi šio susitikimo metu pateikti klausimai dėl Pirkimo dokumentų ir atsakymai į juos. Protokolo išrašas laikomas Pirkimo dokumentų paaiškinimu, kuris turi būti pateiktas Tiekėjams šių Taisyklių 48 punkte nustatyta tvarka.

51. Jeigu Pirkimo dokumentus paaiškinusi (patikslinusi) Perkančioji organizacija jų negali pateikti šių Taisyklių 48 ir 49 dalyse nustatytais terminais, ji privalo perkelti pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį Tiekėjai, rengdami pirkimo pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. Perkančioji organizacija turi atsižvelgti į tai, kad paaiškinus (patikslinus) Pirkimo dokumentus, gali atsirasti naujų Tiekėjų, norinčių dalyvauti pirkime, todėl pasiūlymų pateikimo terminą reikėtų nustatyti tokį, kad šie Tiekėjai spėtų susipažinti su Pirkimo dokumentais ir parengti pasiūlymus.

52. Jeigu Pirkimo dokumentai skelbiami CVP IS, ten pat paskelbiama apie kiekvieną pirkimo pasiūlymų pateikimo termino nukėlimą, o jeigu ne – pranešimai apie termino nukėlimą išsiunčiami visiems Tiekėjams, kuriems buvo pateikti Pirkimo dokumentai. Įstatymo 86 straipsnyje nurodytuose leidiniuose apie pasiūlymų pateikimo termino nukėlimą galima neskelbti, jeigu nekeičiama kita skelbime apie supaprastintą pirkimą paskelbta informacija ir jeigu nepaskelbus apie pasiūlymų pateikimo termino nukėlimą nebus pažeisti pirkimų principai.

VI. REIKALAVIMAI PASIŪLYMŲ IR PARAIŠKŲ RENGIMUI

53. Pirkimo dokumentuose nustatant pasiūlymų (projektų) ir paraiškų rengimo ir pateikimo reikalavimus, turi būti nurodyta, kad:

53.1. paraiška ir pasiūlymas turi būti pateikiami raštu ir pasirašyti Tiekėjo ar jo įgalioto asmens, o elektroninėmis priemonėmis teikiamas paraiška ir pasiūlymas – pateikti su saugiu elektroniniu parašu, atitinkančiu Lietuvos Respublikos elektroninio parašo Įstatymo nustatytus reikalavimus;

53.2. ne elektroninėmis priemonėmis teikiami pasiūlymai turi būti įdėti į voką, kuris užklijuojamas, ant jo užrašomas pirkimo pavadinimas, Tiekėjo pavadinimas ir adresas, nurodoma „neatplėšti iki ...“ (nurodoma pasiūlymų pateikimo termino pabaiga);

53.3. jeigu Perkančioji organizacija numato pasiūlymus vertinti pagal ekonomiškai naudingiausio pasiūlymo vertinimo kriterijų, vertinant ekspertinių vertinimų metodais, – Tiekėjai pasiūlymo kainą turi pateikti viename užklijuotame voke, o likusias pasiūlymo dalis (techninius pasiūlymo duomenis ir kitą informaciją bei dokumentus) – kitame užklijuotame voke. Šie abu vokai turi būti įdėti į bendrą voką, jis taip pat užklijuojamas, ant jo užrašomas pirkimo pavadinimas, Tiekėjo pavadinimas ir adresas, nurodoma „neatplėšti iki ...“ (nurodoma pasiūlymų pateikimo termino pabaiga). Reikalavimas pasiūlymą pateikti dviejuose vokuose netaikomas pirkimą atliekant skelbiamų derybų būdu ar apklausos būdu, kai pirkimo metu gali būti deramasi dėl pasiūlymo sąlygų;

53.4. ne elektroninėmis priemonėmis supaprastintam projekto konkursui teikiami projektai pateikiami užklijuotoje pakuotėje su ant pakuotės užrašytu projekto devizu. Kartu su projektu pateikiamas atskiras užklijuotas vokas su užrašytu tuo pačiu devizu. Voke turi būti įdėtas projekto devizo šifras – Tiekėjo pavadinimas, kodas, buveinės adresas, telefono bei fakso numeriai ir projekto galiojimo užtikrinimo dokumentai (jeigu buvo reikalaujama). Supaprastinto projekto konkurso atveju į šį voką įdedami Tiekėjų kvalifikaciją patvirtinantys dokumentai;

53.5. pasiūlymo (atskirų pasiūlymo dalių) lapai turi būti sunumeruoti, susiūti ir neleistų nepažeidžiant susiuvimo į pasiūlymą įdėti naujus, išplėšti esančius lapus ar juos pakeisti. Tokiu atveju pasiūlymo paskutinio lapo antroje pusėje pasirašo Tiekėjas arba jo įgaliotas asmuo, (nurodoma pasirašančiojo asmens vardas, pavardė ir pareigos, pasiūlymo lapų skaičius). Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas.

53.6. Pirkimo dokumentuose nustatant pasiūlymų (projektų) ir paraiškų rengimo ir pateikimo reikalavimus, nurodoma, kad Tiekėjas gali pateikti tik vieną pasiūlymą (pasiūlymą kiekvienai pirkimo daliai), išskyrus atvejus, kai Pirkimo dokumentuose leidžiama pateikti alternatyvius pasiūlymus. Jeigu pirkimas suskirstytas į atskiras dalis, kurių kiekvienai numatoma sudaryti atskirą pirkimo sutartį, pagrįstais atvejais gali būti nurodyta, kad Tiekėjas gali teikti pasiūlymą tik vienai ar kelioms, ar visoms pirkimo dalims.

53.7. Tiekėjo prašymu Perkančioji organizacija privalo nedelsdama pateikti rašytinį patvirtinimą, kad Tiekėjo pasiūlymas yra gautas, nurodydama pasiūlymo gavimo dieną, valandą ir minutę.

VII. TECHNINĖ SPECIFIKACIJA

54. Atliekant supaprastintus pirkimus, techninė specifikacija rengiama vadovaujantis Įstatymo 25 straipsnio nuostatomis. Kai kurių techninių specifikacijų sąvokos apibrėžtos Įstatymo 3 priedėlyje. Visais įmanomais atvejais šios techninės specifikacijos turėtų būti apibrėžtos taip, kad jose būtų atsižvelgta į neįgaliųjų kriterijus arba į visiems naudotojams tinkamą projektą.

55. Techninė specifikacija turi užtikrinti konkurenciją ir nediskriminuoti Tiekėjų.

56. Techninė specifikacija nustatoma nurodant standartą, techninį reglamentą ar normatyvą arba nurodant pirkimo objekto funkcines savybes, ar apibūdinant norimą rezultatą arba šių būdų deriniu.

57. Rengiant techninė specifikaciją, nurodomas pirkimo objekto arba pirkimo objekto panaudojimo tikslo ir sąlygų savybės (pvz., našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės nurodomos ribiniais dydžiais („ne daugiau kaip...“, „ne mažiau kaip...“) arba reikšmių diapazonais („nuo ... iki ...“). Tik pagrįstais atvejais reikšmės gali būti nurodomos tiksliai („turi būti lygu ...“).

58. Jeigu kartu su paslaugomis perkamos prekės ir (ar) darbai, su prekėmis – paslaugos ir (ar) darbai, o su darbais – prekės ir (ar) paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

59. Jei leidžiama pateikti alternatyvius pasiūlymus, nurodomi minimalūs reikalavimai, kuriuos šie pasiūlymai turi atitikti. Alternatyvūs pasiūlymai negali būti priimami, vertinant mažiausios kainos kriterijumi.

59. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai neįmanoma tiksliai ir suprantamai apibūdinti pirkimo objekto. Šiuo atveju privaloma nurodyti, kad savo savybėmis lygiaverčiai pirkimo objektai yra priimtini, įrašant žodžius „arba lygiavertis“.

61. Techninė specifikacija gali apimti ir aplinkos apsaugos reikalavimus. Pirkimo dokumentuose galima nustatyti tam tikrus reikalavimus, pavyzdžiui, gamybos būdui ar pagrindinėms naudojamoms medžiagoms (maisto produktai neapdoroti kenksmingomis medžiagomis, tam tikra naudojamų medžiagų dalis pagaminta iš perdirbtų žaliavų, energija pagaminta iš atsinaujinančių energijos šaltinių) arba tam tikrų produktų grupių arba paslaugų poveikiui aplinkai. Perkančioji organizacija, nustatydama reikalavimus, gali remtis standartais ar ekologiniais ženklais. Šiuo atveju, ji nurodo standartuose ar ekologiniuose ženkluose keliamus reikalavimus objekto savybėms ir kaip atitikimą šiems reikalavimams priima oficialių institucijų išduotus dokumentus ar gamintojo patvirtinimą.

62. Perkančioji organizacija turi teisę pareikalauti, kad Tiekėjas pateiktų valstybės ar savivaldybės institucijų išduotus dokumentus tam, kad įsitikintų, jog Tiekėjo siūlomos prekės, paslaugos ar darbai atitinka teisės aktų privalomuosius reikalavimus. Pirkimo dokumentuose gali būti reikalaujama pateikti Tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas ar paprašyti Tiekėjo leidimo apžiūrėti pirkimo objektą.

63. Perkančioji organizacija iš anksto skelbia pirkimų (išskyrus mažos vertės) techninių specifikacijų projektus, vadovaudamasi Informacijos apie planuojamus vykdyti viešuosius pirkimus skelbimo CVP IS tvarkos aprašu, patvirtintu Viešųjų pirkimų tarnybos direktoriaus 2009 m. gegužės 15 d. įsakymu Nr. 1S-49 (Žin., 2009, Nr. [60-2396](http://www3.lrs.lt/pls/inter/dokpaieska.showdoc_l?p_id=344542); 2012, Nr. [126-6441](http://www3.lrs.lt/pls/inter/dokpaieska.showdoc_l?p_id=415651)).

64. Vykdant pirkimus, vadovaujantis šių Taisyklių 135.1.1. – 135.1.3. punktais, Perkančioji organizacija gali paskelbti techninės specifikacijos projektą likus mažiau nei 10 (dešimt) kalendorinių dienų iki pirkimo pradžios.

65. Tiekėjų pastabos ir pasiūlymai, taip pat atsakymai į juos dėl paskelbto techninės specifikacijos projekto teikiami CVP IS susirašinėjimo priemonėmis arba elektroniniu paštu.

66. Perkančioji organizacija turi nurodyti terminą (datą ir laiką), iki kurio Tiekėjai gali pateikti Perkančiajai organizacijai savo pastabas ir pasiūlymus dėl paskelbto techninės specifikacijos projekto.

67. Perkančiajai organizacijai, gavus pastabas ir pasiūlymus dėl paskelbto techninės specifikacijos projekto, pirkimo iniciatorius privalo juos išnagrinėti, įvertinti pateiktų pastabų ir pasiūlymų svarbą, atitiktį Įstatymo ir kitų teisės aktų reikalavimams. Perkančioji organizacija turi nedelsdama CVP IS susirašinėjimo priemonėmis ar elektroniniu paštu informuoti pasiūlymus ar pastabas pateikusius Tiekėjus apie savo priimtą sprendimą. Perkančioji organizacija sprendimą dėl pateiktų pastabų ar pasiūlymų turi priimti ne vėliau kaip iki pirkimo pradžios.

68. Nusprendusi pritarti pastaboms ar pasiūlymams Perkančioji organizacija gali, tačiau neprivalo paskelbti pakeistą techninės specifikacijos projektą. Pakeisto techninės specifikacijos projekto paskelbimui nustatytas 10 (dešimties) dienų terminas iki numatomo pirkimo pradžios nėra privalomas.

VIII. TIEKĖJŲ KVALIFIKACIJOS PATIKRINIMAS

69. Siekiant įsitikinti, ar Tiekėjas bus pajėgus įvykdyti pirkimo sutartį, vadovaujantis Įstatymo 32–38 straipsnių nuostatomis ir atsižvelgiant į Tiekėjų kvalifikacijos vertinimo metodines rekomendacijas, patvirtintas Viešųjų pirkimų tarnybos direktoriaus 2003 m. spalio 20 d. įsakymu Nr. 1S-100 (Žin., 2003, Nr. [103-4623](http://www3.lrs.lt/pls/inter/dokpaieska.showdoc_l?p_id=220357); 2004, Nr. [63-2285](http://www3.lrs.lt/pls/inter/dokpaieska.showdoc_l?p_id=232001); 2007, Nr. [66-2595](http://www3.lrs.lt/pls/inter/dokpaieska.showdoc_l?p_id=299644); 2009, Nr. [39-1505](http://www3.lrs.lt/pls/inter/dokpaieska.showdoc_l?p_id=340674)), bei Viešųjų pirkimų tarnybos direktoriaus 2010 balandžio 15 d. įsakymą Nr. 1S-54 „Dėl atvejų, kada vietoj kvalifikaciją patvirtinančių dokumentų Perkančioji organizacija gali prašyti Tiekėjų pateikti jos nustatytos formos Pirkimo dokumentuose nurodytų minimalių kvalifikacinių reikalavimų atitikties deklaraciją, nustatymo“ (Žin. 2010, Nr. [46-2231](http://www3.lrs.lt/pls/inter/dokpaieska.showdoc_l?p_id=370285), 2011, Nr. 113-5351), Pirkimo dokumentuose nustatomi Tiekėjų kvalifikacijos reikalavimai ir vykdomas Tiekėjų kvalifikacijos patikrinimas. Perkančioji organizacija Tiekėjų kvalifikaciją gali tikrinti taikydama kvalifikacinę sistemą, kaip nustatyta Įstatymo 77 straipsnyje.

70. Tiekėjų kvalifikacijos neprivaloma tikrinti, išskyrus Įstatymo nurodyta privaloma apimtimi, kai:

70.1. jau vykdytame supaprastintame pirkime visi gauti pasiūlymai neatitiko Pirkimo dokumentų reikalavimų arba buvo pasiūlytos per didelės Perkančiajai organizacijai nepriimtinos kainos, o pirkimo sąlygos iš esmės nekeičiamos ir į apklausos būdu atliekamą pirkimą kviečiami visi pasiūlymus pateikę Tiekėjai, atitinkantys Perkančiosios organizacijos nustatytus minimalius kvalifikacijos reikalavimus;

70.2. dėl techninių priežasčių, meninių priežasčių ar dėl objektyvių aplinkybių tik konkretus Tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

70.3. Perkančioji organizacija pagal ankstesnę pirkimo sutartį iš kokio nors Tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Perkančiajai organizacijai įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių;

70.4. prekių biržoje perkamos kotiruojamos prekės;

70.5. perkami muziejų eksponatai, archyviniai ir bibliotekiniai dokumentai, yra prenumeruojami laikraščiai ir žurnalai;

70.6. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

70.7. prekės perkamos iš valstybės rezervo;

70.8. perkamos licencijos naudotis bibliotekiniais dokumentais ar duomenų (informacinėmis) bazėmis;

70.9. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurie nebuvo įrašyti į sudarytą pirkimo sutartį, tačiau be kurių negalima užbaigti pirkimo sutarties vykdymo;

70.10. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

70.11. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;

70.12. perkant iš esamo Tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento;

70.13. perkant iš socialinių įmonių, įmonių, kuriose dirba daugiau kaip 50 procentų nuteistųjų ar neįgaliųjų, ir įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų (toliau – Socialinė įmonė) kai CVP IS yra informacija apie tai, kad įmonė atitinka Įstatymo 91 str. reikalavimams gali patvirtinti kitais būdais;

70.14. perkamos Perkančiosios organizacijos darbuotojų mokymo paslaugos;

70.15.  Mažos vertės pirkimų atveju.

71. Jei Perkančioji organizacija tikrina Tiekėjų kvalifikaciją, visais atvejais privalo patikrinti, ar nėra Įstatymo 33 straipsnio 1 dalyje nustatytų sąlygų. Visi kiti kvalifikacijos reikalavimai gali būti laisvai pasirenkami.

**IX. Vokų su pasiūlymais atplėšimas, PASIŪLYMŲ NAGRINĖJIMAS IR VERTINIMAS**

72. Pasiūlymai turi būti priimami laikantis Pirkimo dokumentuose nurodytos tvarkos. Pavėluotai gauti vokai su pasiūlymais neatplėšiami ir grąžinami juos pateikusiems Tiekėjams. Neužklijuotuose, turinčiuose mechaninių ar kitokių pažeidimų, galinčių kelti abejonių dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems Tiekėjams.

73. Vokus su pasiūlymais atplėšia, pasiūlymus nagrinėja ir vertina supaprastintą pirkimą atliekanti Komisija arba Pirkimo organizatorius.

74. Tuo atveju, kai pirkimą vykdo Komisija, vokai su pasiūlymais atplėšiami Komisijos posėdyje. Posėdis vyksta Pirkimo dokumentuose nurodytoje vietoje, prasideda nurodytą dieną, valandą ir minutę. Pradinis susipažinimas su elektroninėmis priemonėmis gautais pasiūlymais prilyginamas vokų atplėšimui. Posėdžio diena ir valanda turi sutapti su pasiūlymų pateikimo termino pabaiga. Pakeitus terminą, atitinkamai turi būti pakeistas ir vokų su pasiūlymais atplėšimo laikas. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Vokų atplėšimo procedūroje, išskyrus mažos vertės pirkimus ir kitus atvejus, kai supaprastinto pirkimo metu gali būti deramasi dėl pasiūlymo sąlygų ir tokiame pirkime kviečiami dalyvauti keli Tiekėjai, turi teisę dalyvauti visi pasiūlymus pateikę Tiekėjai arba jų atstovai. Derybų atveju vokų su galutinėmis Tiekėjų siūlomomis kainomis ir galutiniais techniniais duomenimis atplėšimo procedūroje turi teisę dalyvauti visi derybose dalyvavę Tiekėjai arba jų atstovai. Vokai atplėšiami pasiūlymus pateikusių bei Komisijos posėdyje dalyvaujančių Tiekėjų ar jų atstovų akivaizdoje. Vokai atplėšiami ir tuo atveju, jei į šį posėdį Tiekėjas ar jo atstovas neatvyksta.

75. Jeigu pasiūlymus buvo prašoma pateikti dviejuose vokuose, vokai su pasiūlymais turi būti atplėšiame dviejuose Komisijos posėdžiuose. Pirmame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antras posėdis gali įvykti tik tada, kai Perkančioji organizacija patikrina, ar Tiekėjų kvalifikacija ir pateiktų pasiūlymų techniniai duomenys atitinka Pirkimo dokumentuose keliamus reikalavimus, ir pagal Pirkimo dokumentuose nustatytus reikalavimus įvertina pasiūlymų techninius duomenis. Apie šio patikrinimo ir įvertinimo rezultatus Perkančioji organizacija privalo raštu pranešti visiems Tiekėjams, kartu nurodyti antro vokų su pasiūlymais atplėšimo posėdžio laiką ir vietą. Jeigu Perkančioji organizacija, patikrinusi ir įvertinusi pirmame voke Tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais Tiekėjo pateiktais dokumentais Įstatymo 21 straipsnyje nustatyta tvarka.

76. Atplėšus voką, pasiūlymo paskutinio lapo antrojoje pusėje pasirašo posėdyje dalyvaujantys Komisijos nariai ar pirkimų organizatorius. Ši nuostata netaikoma, kai pasiūlymas perduodamas elektroninėmis priemonėmis.

77. Komisija vokų atplėšimo procedūros ir pradinio susipažinimo su elektroninėmis priemonėmis gautu pasiūlymu rezultatus įformina protokolu.

78. Vokų su pasiūlymais atplėšimo procedūroje dalyvaujantiems Tiekėjams ar jų atstovams pranešama ši informacija:

78.1. pasiūlymą pateikusio dalyvio pavadinimas;

78.2. kai pasiūlymai vertinami pagal mažiausios kainos kriterijų – pasiūlyme nurodyta kaina;

78.3. kai pasiūlymai vertinami pagal ekonomiškai naudingiausio pasiūlymo vertinimo kriterijų – pasiūlyme nurodyta kaina ir pagrindinės techninės pasiūlymo charakteristikos. Jeigu pageidauja nors vienas vokų su pasiūlymais atplėšimo procedūroje dalyvaujantis Tiekėjas ar jo atstovas, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymus;

78.4. kai pasiūlymai vertinami pagal ekonomiškai naudingiausio pasiūlymo vertinimo kriterijų ir prašoma pateikti pasiūlymus dviejuose vokuose (vertinant ekspertinių vertinimų metodais), vokų su pasiūlymais, kuriuose yra techniniai pasiūlymo duomenys, atplėšimo procedūroje skelbiamos pagrindinės techninės pasiūlymo charakteristikos, o vokų su pasiūlymais, kuriuose nurodytos kainos, atplėšimo procedūroje – pasiūlyme nurodyta kaina;

78.5. ar pasiūlymas pasirašytas Tiekėjo ar jo įgalioto asmens, o elektroninėmis priemonėmis teikiamas pasiūlymas – pasirašytas saugiu elektroniniu parašu, atitinkančiu Lietuvos Respublikos elektroninio parašo įstatymo (Žin., 2000, Nr. 61-1827; 2002, Nr. 64-2572) nustatytus reikalavimus, ar iki pasiūlymo pateikimo termino pabaigos niekas negalėjo peržiūrėti pasiūlyme pateiktos informacijos;

78.6. ar yra pateiktas pasiūlymo galiojimo užtikrinimas (jei jo reikalaujama);

78.7. ar pateiktas pasiūlymas yra susiūtas, sunumeruotas;

78.8. ar pasiūlymas paskutinio lapo antroje pusėje yra patvirtintas Tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius;

78.9. kai pasiūlymai pateikti elektroninėmis priemonėmis – ar pasiūlymas yra pateiktas Perkančiosios organizacijos nurodytomis elektroninėmis priemonėmis.

79. Jeigu pirkimas susideda iš atskirų dalių, vokų su pasiūlymais, kuriuose nurodomos kainos, atplėšimo procedūroje dalyvaujantiems Tiekėjams arba jų atstovams skelbiama pasiūlyta kiekvienos pirkimo dalies kaina. Šios kainos turi būti nurodomos ir vokų su kainomis atplėšimo posėdžio protokole.

### 80. Kai supaprastintam pirkimui pasiūlymus leidžiama pateikti CVP IS priemonėmis, Tiekėjų atstovai į vokų su pasiūlymais atplėšimo posėdį gali būti nekviečiami, o su vokų atplėšimo metu skelbtina informacija supažindinami CVP IS priemonėmis.

### 81. Vokų su pasiūlymais atplėšimo metu Komisija turi leisti posėdyje dalyvaujantiems suinteresuotiems Tiekėjams ar jų įgaliotiems atstovams viešai ištaisyti pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.

### 82. Apie vokų su pasiūlymais atplėšimo procedūrų metu paskelbtą informaciją raštu pranešama ir vokų atplėšimo procedūroje nedalyvaujantiems pasiūlymus pateikusiems Tiekėjams, jeigu jie to pageidauja. Kiekvienas vokų atplėšimo procedūroje dalyvaujantis Tiekėjas ar jo atstovas turi teisę asmeniškai susipažinti su viešai perskaityta informacija, tačiau supažindindama su šia informacija Perkančioji organizacija negali atskleisti Tiekėjo pasiūlyme esančios konfidencialios informacijos.

### 83. Tolesnes pateiktų pasiūlymų nagrinėjimo, vertinimo ir palyginimo procedūras atliekamos pasiūlymus pateikusiems Tiekėjams nedalyvaujant.

84. Perkančioji organizacija, nagrinėdama pasiūlymus:

84.1. tikrina Tiekėjų pasiūlymuose pateiktų kvalifikacinių duomenų atitikimą Pirkimo dokumentuose nustatytiems minimaliems kvalifikacijos reikalavimams. Jeigu nustatoma, kad Tiekėjo pateikti kvalifikaciniai duomenys yra neišsamūs arba netikslūs, privaloma prašyti Tiekėjo juos patikslinti per Perkančiosios organizacijos nurodytą terminą;

84.2. tikrina, ar pasiūlymas atitinka Pirkimo dokumentuose nustatytus reikalavimus. Jeigu nustatoma, kad Tiekėjas pateikė netikslius, neišsamius Pirkimo dokumentuose nurodytus kartu su pasiūlymu teikiamus dokumentus: Tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, Perkančioji organizacija privalo prašyti Tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš Perkančiosios organizacijos dienos;

84.3. tikrina, ar pasiūlyme nėra kainos apskaičiavimo klaidų. Radusi pasiūlyme nurodytos kainos apskaičiavimo klaidų, privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per Perkančiosios organizacijos nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu Pirkimo dokumentuose nustatytų reikalavimų;

84.4. tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais. Tuo atveju, kai pirkimas vykdomas elektroninėmis priemonėmis ir pasiūlymo kaina, išreikšta skaičiais pasiūlymo formoje, neatitinka pasiūlymo kainos, nurodytos skaičiais CVP IS langelyje „Pasiūlymo kaina“ (kai kainą prašoma nurodyti abiem būdais), teisinga bus laikoma skaitinė išraiška, nurodyta pasiūlymo formoje;

84.5. tikrina, ar pasiūlyme nurodyta kaina (derybų atveju – galutinė kaina) nėra neįprastai maža. Kai pateiktame pasiūlyme nurodoma neįprastai maža kaina (derybų atveju – galutinė kaina), Perkančioji organizacija privalo pareikalauti (išskyrus Mažos vertės pirkimo atveju), kad dalyvis pagrįstų siūlomą kainą (derybų atveju – galutinę kainą) raštu. Siekiant įsitikinti, ar pateiktame pasiūlyme nurodyta kaina (derybų atveju – galutinė kaina) yra neįprastai maža, Perkančioji organizacija vadovaujasi Viešųjų pirkimų tarnybos direktoriaus 2009 m. rugsėjo 30 d. įsakymu Nr. 1S-96 „Dėl pasiūlyme nurodytos prekių, paslaugų ar darbų neįprastai mažos kainos sąvokos apibrėžimo“ (Žin., 2009, Nr. [119-5131](http://www3.lrs.lt/pls/inter/dokpaieska.showdoc_l?p_id=354163)) bei Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijomis, patvirtintomis Viešųjų pirkimų tarnybos direktoriaus 2009 m. lapkričio 10 d. įsakymu Nr. 1S-122 (Žin., 2009, Nr. [136-5965](http://www3.lrs.lt/pls/inter/dokpaieska.showdoc_l?p_id=358037));

84.6. tikrina, ar Perkančiajai organizacijai pasiūlytos ne per didelės ir nepriimtinos kainos.

85. iškilus klausimų dėl pasiūlymų turinio Perkančioji organizacija gali prašyti, kad dalyviai pateiktų paaiškinimus nekeisdami pasiūlymo. Esant reikalui, Tiekėjai ar jų atstovai gali būti kviečiami į Komisijos posėdį, iš anksto raštu pranešant, į kokius klausimus jie turės atsakyti.

86. Perkančioji organizacija atmeta pasiūlymą, jeigu:

86.1. Tiekėjas neatitiko minimalių kvalifikacijos reikalavimų;

86.2. Tiekėjas savo pasiūlyme pateikė netikslius ar neišsamius duomenis apie savo kvalifikaciją ir, Perkančiajai organizacijai prašant, nepatikslino jų;

86.3. pasiūlymas neatitiko Pirkimo dokumentuose nustatytų reikalavimų;

86.4. buvo pasiūlyta neįprastai maža kaina ir Tiekėjas Perkančiosios organizacijos prašymu nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos;

86.5. visų Tiekėjų, kurių pasiūlymai neatmesti dėl kitų priežasčių, buvo pasiūlytos per didelės ir Perkančiajai organizacijai nepriimtinos kainos;

86.6. Tiekėjas per nustatytą terminą, kaip nurodyta šių Taisyklių 84.2 punkte, nepatikslino, nepapildė ar nepateikė Pirkimo dokumentuose nurodytų kartu su pasiūlymu teikiamų dokumentų: Tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento;

86.7. Tiekėjas pateikė pasiūlymą ir voke, ir elektroninėmis priemonėmis;

86.8. pasiūlymas pateiktas be saugaus elektroninio parašo, kai jo buvo reikalauta.

87. Dėl Taisyklių 86 punkte nurodytų priežasčių neatmesti pasiūlymai vertinami remiantis vienu iš šių kriterijų:

87.1. ekonomiškai naudingiausio pasiūlymo, kai pirkimo sutartis sudaroma su dalyviu, pateikusiu Perkančiajai organizacijai naudingiausią pasiūlymą, išrinktą pagal Pirkimo dokumentuose nustatytus kriterijus, susijusius su pirkimo objektu, – paprastai kokybės, kainos, techninių privalumų, estetinių ir funkcinių charakteristikų, energijos vartojimo efektyvumo, aplinkos apsaugos charakteristikų, eksploatavimo išlaidų, veiksmingumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko. Tais atvejais, kai pirkimo sutarties įvykdymo kokybė priklauso nuo už pirkimo sutarties įvykdymą atsakingų darbuotojų kompetencijos, išrenkant ekonomiškai naudingiausią pasiūlymą taip pat gali būti vertinama darbuotojų kvalifikacija ir patirtis;

87.2. mažiausios kainos.

88. Pirkimo dokumentuose nurodomas kiekvieno ekonomiškai naudingiausiam pasiūlymui nustatyti pasirinkto kriterijaus lyginamasis svoris. Kriterijų lyginamasis svoris gali būti išreikštas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, Perkančioji organizacija turi nurodyti Pirkimo dokumentuose taikomų kriterijų svarbos eiliškumą mažėjančia tvarka.

89. Vykdant supaprastintą projekto konkursą ar perkant meno, kultūros paslaugas, pateikti pasiūlymai gali būti vertinami pagal Perkančiosios organizacijos nustatytus, su pirkimo objektu susijusius kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.

90. Pasiūlymo vertinimo kriterijai negali nepagrįstai ir neobjektyviai riboti Tiekėjų galimybių dalyvauti pirkime ar sudaryti išskirtinių sąlygų konkretiems Tiekėjams, pažeidžiant Įstatymo 3 straipsnio 1 dalyje nustatytus reikalavimus.

91. Perkančioji organizacija, pagal Pirkimo dokumentuose nustatytus vertinimo kriterijus ir tvarką įvertinusi pateiktus dalyvių pasiūlymus, Įstatymo 32 straipsnio 8 dalyje nustatytu atveju patikrinusi Tiekėjo, kurio pasiūlymas pagal vertinimo rezultatus gali būti pripažintas laimėjusiu, atitiktį minimaliems kvalifikaciniams reikalavimams, nustato pasiūlymų eilę ekonominio naudingumo mažėjimo arba kainų didėjimo tvarka (išskyrus atvejus, kai pasiūlymą pateikti kviečiamas tik vienas Tiekėjas arba pasiūlymą pateikia tik vienas Tiekėjas). Tais atvejais, kai, vertinant ekonomiškai naudingiausio pasiūlymo vertinimo kriterijumi, kelių Tiekėjų pasiūlymų ekonominis naudingumas yra vienodas, vertinant mažiausios kainos kriterijumi – kelių Tiekėjų kaina yra vienoda, sudarant pasiūlymų eilę, pirmesnis į šią eilę įrašomas Tiekėjas, kurio vokas su pasiūlymais įregistruotas anksčiausiai ar pasiūlymas elektroninėmis priemonėmis pateiktas anksčiausiai. Jei pirkimas atliekamas elektroninėmis priemonėmis, o dalį pasiūlymo galima pateikti voke (pvz., pasiūlymo galiojimą užtikrinantis dokumentas), tai pasiūlymo pateikimo momentas yra tuomet, kai gauta paskutinė jo dalis ir pirmesnis į pasiūlymų eilę įrašomas tas, kuris pirmas pateikė visą pasiūlymą. Laimėjusiu pasiūlymu pripažįstamas pirmuoju pasiūlymų eilėje esantis pasiūlymas.

92. Tais atvejais, kai pasiūlymą pateikti kviečiamas tik vienas Tiekėjas arba pasiūlymą pateikia tik vienas Tiekėjas, jo pasiūlymas laikomas laimėjusiu, jeigu jis neatmestas pagal Taisyklių 86 punkto nuostatas.

X. PIRKIMO SUTARTIS

93. Perkančioji organizacija pasirašyti pirkimo sutartį siūlo tam dalyviui, kurio pasiūlymas pripažintas laimėjusiu. Tiekėjas pasirašyti pirkimo sutarties kviečiamas raštu (išskyrus atvejus, kai apklausa vykdoma žodžiu). Kvietime pasirašyti pirkimo sutartį, nepažeidžiant Taisyklių 94 ir 97 punkto reikalavimų, nurodomas laikas, iki kada jis turi pasirašyti pirkimo sutartį.

94. Komisija ar pirkimų organizatorius, įvykdęs pirkimo procedūras, parengia pirkimo sutarties projektą, jeigu jis nebuvo parengtaskaip Pirkimo dokumentų sudėtinė dalis.

95. Pirkimo sutartis turi būti sudaroma nedelsiant, bet ne anksčiau negu pasibaigė Įstatyme nustatytas pirkimo sutarties sudarymo atidėjimo terminas. Atidėjimo terminas gali būti netaikomas:

95.1. kai pagrindinė pirkimo sutartis sudaroma preliminariosios sutarties pagrindu arba taikant dinaminę pirkimo sistemą;

95.2. vienintelis suinteresuotas dalyvis yra tas, su kuriuo sudaroma pirkimo sutartis, ir nėra suinteresuotų kandidatų;

95.3. kai supaprastintų pirkimų atveju pirkimo sutarties vertė mažesnė kaip 3 000 eurų (be pridėtinės vertės mokesčio) arba kai pirkimo sutartis sudaroma atliekant mažos vertės pirkimą.

96. Įstatymo 92 straipsnyje nurodytais atvejais, kai Perkančioji organizacija informacinį pranešimą skelbia CVP IS, pirkimo sutartis gali būti sudaroma ne anksčiau kaip po 5 darbo dienų nuo informacinio pranešimo paskelbimo dienos. Kai Perkančioji organizacija Europos sąjungos oficialiame leidinyje paskelbia pranešimą dėl savanoriško *ex ante* skaidrumo, pirkimo sutartis gali būti sudaroma ne anksčiau kaip po 10 dienų nuo šio pranešimo paskelbimo dienos.

97. Tais atvejais, kai pirkimo sutartis sudaroma raštu, o Tiekėjas, kuriam buvo pasiūlyta pasirašyti pirkimo sutartį, raštu atsisako ją pasirašyti, tai Perkančioji organizacija siūlo pasirašyti pirkimo sutartį Tiekėjui, kurio pasiūlymas pagal patvirtintą pasiūlymų eilę yra pirmas po Tiekėjo, atsisakiusio pasirašyti pirkimo sutartį. Atsisakymu pasirašyti pirkimo sutartį taip pat laikomas bet kuris iš šių atvejų:

97.1. Tiekėjas nepateikia Pirkimo dokumentuose nustatyto pirkimo sutarties įvykdymo užtikrinimo;

97.2. Tiekėjas nepasirašo pirkimo sutarties iki Perkančiosios organizacijos nurodyto laiko;

97.3. Tiekėjas atsisako pasirašyti pirkimo sutartį Pirkimo dokumentuose nustatytomis sąlygomis;

97.5.  ūkio subjektų grupė, kurios pasiūlymas pripažintas geriausiu, neįgijo Perkančiosios organizacijos reikalaujamos teisinės formos.

98. Sudarant pirkimo sutartį, joje negali būti keičiama laimėjusio Tiekėjo pasiūlymo kaina, derybų protokole ar po derybų pateiktame galutiniame pasiūlyme užfiksuota galutinė derybų kaina ir Pirkimo dokumentuose bei pasiūlyme nustatytos pirkimo sąlygos.

99. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu. Kai pirkimo sutartis sudaroma raštu, turi būti nustatyta:

99.2. pirkimo sutarties šalių teisės ir pareigos;

99.3. perkamos prekės, paslaugos ar darbai, jeigu įmanoma, – tikslūs jų kiekiai;

99.4. kainodaros taisyklės, nustatytos pagal Lietuvos Respublikos Vyriausybės arba jos įgaliotos institucijos patvirtintą metodiką;

99.5. atsiskaitymų ir mokėjimo tvarka;

99.6. prievolių įvykdymo terminai;

99.7. prievolių įvykdymo užtikrinimas;

99.8. ginčų sprendimo tvarka;

99.9. pirkimo sutarties nutraukimo tvarka;

99.10. pirkimo sutarties galiojimas;

99.11.  jeigu sudaroma preliminarioji sutartis – jai būdingos nuostatos;

99.12. subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka.

100. Pirkimo sutartis gali būti sudaroma žodžiu, kai prekių ar paslaugų pirkimo sutarties vertė yra mažesnė kaip 3 000 eurų (be pridėtinės vertės mokesčio) ir sutartinių įsipareigojimų vykdymas nėra užtikrinamas CK nustatytais prievolių įvykdymo užtikrinimo būdais.

101. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Įstatymo 3 straipsnyje nustatyti principai ir tikslai beitokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Viešųjų pirkimų tarnybos sutikimo nereikalaujama, kai atlikus supaprastintą pirkimą sudarytos sutarties vertė yra mažesnė kaip 3 000 EUR (be pridėtinės vertės mokesčio) arba kai pirkimo sutartis sudaryta atlikus mažos vertės pirkimą. Perkančioji organizacija, norėdama keisti pirkimo sutarties sąlygas, vadovaujasi Viešojo pirkimo – pardavimo sutarčių sąlygų keitimo rekomendacijomis, patvirtintomis Viešųjų pirkimų direktoriaus 2009 m. gegužės 5 d. įsakymu Nr. 1S-43 (Žin., 2009, Nr. [54-2151](http://www3.lrs.lt/pls/inter/dokpaieska.showdoc_l?p_id=343565)).

XI. PRELIMINARIOJI SUTARTIS

102. Perkančioji organizacija, atlikusi supaprastintą pirkimą, gali sudaryti preliminariąją sutartį. Preliminariosios sutarties pagrindu ji gali sudaryti vieną ar kelias pirkimo sutartis (toliau šiame skyriuje – Pagrindinė sutartis). Tiek sudarydama preliminariąją sutartį, tiek jos pagrindu Pagrindinę sutartį, Perkančioji organizacija vadovaujasi Įstatymu ir šiomis Taisyklėmis.

103. Preliminarioji sutartis gali būti sudaroma tik raštu, ne ilgesniam kaip 4 metų laikotarpiui. Preliminariosios sutarties pagrindu sudaroma pagrindinė sutartis, atliekant prekių ir paslaugų pirkimus, kurių pirkimo sutarties vertė yra mažesnė kaip 3 000 eurų (be pridėtinės vertės mokesčio), gali būti sudaroma žodžiu. Tuo atveju, kai pagrindinė sutartis sudaroma žodžiu, Taisyklių 106 ir 107 punktuose nustatytas bendravimas su Tiekėjais gali būti vykdomas žodžiu.

104. Preliminariąja sutartimi šalys susitaria nustatyti sąlygas, taikomas preliminariosios sutarties pagrindu sudaromai pagrindinei pirkimo sutarčiai. Preliminariojoje sutartyje turi būti nustatytos esminės pagrindinės sutarties sąlygos: pirkimo sutarties objektas, kaina ir kiekiai ar apimtys, ar kainos, kiekių ar apimčių nustatymo sąlygos, kitos sąlygos. Sudarant pagrindinę sutartį šalys negali keisti esminių preliminariosios sutarties sąlygų. Perkančioji organizacija gali priimti sprendimą preliminariojoje sutartyje nustatyti ne tik esmines, bet ir visas jos pagrindu sudaromos pagrindinės pirkimo sutarties sąlygas.

105. Perkančioji organizacija gali sudaryti preliminariąją sutartį su vienu arba su keliais Tiekėjais. Tais atvejais, kai preliminarioji sutartis sudaroma su keliais Tiekėjais, jų turi būti ne mažiau kaip trys, jeigu yra trys ir daugiau nustatytus kvalifikacinius reikalavimus atitinkančių ir priimtinus pasiūlymus pateikusių Tiekėjų. Pagrindinė sutartis sudaroma tik su tais Tiekėjais, su kuriais buvo sudaryta preliminarioji sutartis.

106.  Tais atvejais, kai preliminarioji sutartis sudaryta su vienu Tiekėju ir joje buvo nustatytos visos pagrindinės pirkimo sutarties sąlygos, pagrindinė pirkimo sutartis sudaroma pagal preliminariojoje sutartyje nustatytas sąlygas, kreipiantis į Tiekėją raštu dėl pagrindinės pirkimo sutarties sudarymo.

107. Tais atvejais, kai preliminarioji sutartis sudaryta su vienu Tiekėju ir joje buvo nustatytos esminės, bet ne visos pagrindinės pirkimo sutarties sąlygos, Perkančioji organizacija kreipiasi į Tiekėją raštu, prašydama papildyti pasiūlymą iki nustatyto termino, ir nurodo, kad papildymas negali keisti pasiūlymo esmės.

108. Tais atvejais, kai preliminarioji sutartis sudaryta su keliais Tiekėjais ir joje buvo nustatytos pagrindinės sutarties sąlygos, pagrindinė sutartis gali būti sudaroma neatnaujinant Tiekėjų varžymosi. Preliminariojoje sutartyje nustatomos Tiekėjo pasirinkimo sudaryti pagrindinę sutartį aplinkybės. Paprastai, tačiau ne visais atvejais, taikomas eiliškumo principas: Perkančioji organizacija pirmiausia raštu kreipiasi į Tiekėją, kurį laiko geriausiu, siūlydama pasirašyti, pranešdama apie priimtą sprendimą sudaryti preliminariosios sutarties pagrindu pagrindinę pirkimo sutartį. Šiam Tiekėjui atsisakius sudaryti pagrindinę sutartį arba paaiškėjus, kad jis negalės tinkamai įvykdyti pagrindinės sutarties sąlygas, Perkančioji organizacija raštu kreipiasi į kitą Tiekėją, iš likusių Tiekėjų laikomą geriausiu, siūlydama sudaryti pagrindinę sutartį, ir t. t., kol pasirenkamas Tiekėjas, su kuriuo bus sudaryta pagrindinė sutartis.

109.  Tais atvejais, kai preliminarioji sutartis sudaryta su keliais Tiekėjais, pagrindinė sutartis gali būti sudaroma atnaujinant Tiekėjų varžymąsi tokiomis pačiomis, kokios nustatytos preliminariojoje sutartyje, arba patikslintomis, o jeigu būtina, kitomis nei preliminariojoje sutartyje nustatytomis sąlygomis Taisyklių 110 punkte nurodyta tvarka.

110. Atnaujindama Tiekėjų varžymąsi, Perkančioji organizacija:

110.1. raštu kreipiasi į visus Tiekėjus, su kuriais sudaryta preliminarioji sutartis, ir prašo iki nustatyto termino raštu pateikti pasiūlymus. Kiekvieno pirkimo atveju, atsižvelgiant į pirkimo objekto sudėtingumą ir kitas svarbias aplinkybes, nustato pakankamą terminą pasiūlymams pateikti;

110.2.išrenka geriausią pasiūlymą pateikusį Tiekėją, vadovaudamasi preliminariojoje sutartyje nustatytais pasiūlymų vertinimo kriterijais, ir su šį pasiūlymą pateikusiu Tiekėju sudaro pagrindinę sutartį.

111. Pagrindinė sutartis preliminariosios sutarties pagrindu gali būti sudaroma iš karto, kai Tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas pasirašyti pagrindinę sutartį.

XII. SUPAPRASTINTŲ PIRKIMŲ BŪDAI

112. Supaprastinti pirkimai atliekami šiais būdais:

112.1. supaprastinto atviro konkurso;

112.2. supaprastinto riboto konkurso;

112.3. supaprastintų skelbiamų derybų;

112.4. apklausos;

112.5. supaprastinto projekto konkurso.

113. Pirkimas supaprastinto atviro, supaprastinto riboto konkurso ar supaprastintų skelbiamų derybų būdu gali būti atliktas visais atvejais, tinkamai apie jį paskelbus.

114. Perkančioji organizacija, atlikdama supaprastintus pirkimus, vadovaudamasi Įstatymo II skyriaus septinto skirsnio nuostatomis, taip pat gali taikyti elektronines procedūras – elektroninį aukcioną ir dinaminę pirkimų sistemą.Perkančioji organizacija elektroninį aukcioną gali taikyti vykdydama supaprastintą pirkimą supaprastinto atviro konkurso, supaprastinto riboto konkurso, apklausos būdais. Elektroninis aukcionas taip pat gali būti taikomas atnaujinant varžymąsi tarp preliminariosios sutarties šalių, kai preliminarioji sutartis sudaryta su keliais Tiekėjais, ar sudarant pirkimo sutartį pagal dinaminę pirkimo sistemą.

XIII. SUPAPRASTINTAS ATVIRAS KONKURSAS

115. Vykdant supaprastintą atvirą konkursą, dalyvių skaičius neribojamas. Apie pirkimą skelbiama Įstatyme ir Taisyklių 31 punkte nustatyta tvarka.

116. Supaprastintame atvirame konkurse derybos tarp Perkančiosios organizacijos ir dalyvių yra draudžiamos.

117. Pasiūlymų pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo CVP IS.

118. Jei supaprastinto atviro konkurso metu bus vykdomas elektroninis aukcionas, apie tai nurodoma skelbime apie supaprastintą pirkimą.

XIV. SUPAPRASTINTAS RIBOTAS KONKURSAS

119. Perkančioji organizacija supaprastintą ribotą konkursą vykdo etapais:

119.1. Įstatyme ir Taisyklėse nustatyta tvarkaskelbia apie supaprastintą pirkimą ir, remdamasi paskelbtais kvalifikacijos kriterijais, atrenka tuos kandidatus, kurie bus kviečiami pateikti pasiūlymus;

119.2. vadovaudamasi Pirkimo dokumentuose nustatytomis sąlygomis, nagrinėja, vertina ir palygina pakviestų dalyvių pateiktus pasiūlymus.

120. Supaprastintame ribotame konkurse derybos tarp Perkančiosios organizacijos ir Tiekėjų draudžiamos.

121. Paraiškų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo CVP IS.

122. Pasiūlymų pateikimo terminas negali būti trumpesnis kaip 7 darbo dienos nuo kvietimų pateikti pasiūlymus išsiuntimo Tiekėjams dienos, mažos vertės pirkimo atveju – 3 darbo dienos nuo kvietimų pateikti pasiūlymus išsiuntimo Tiekėjams dienos.

123. Perkančioji organizacija skelbime apie supaprastintą pirkimą nustato, kiek mažiausiai kandidatų bus pakviesta pateikti pasiūlymus ir kokie yra kandidatų kvalifikacinės atrankos kriterijai ir tvarka. Kviečiamų kandidatų skaičius negali būti mažesnis kaip 5.

124. Perkančioji organizacija, nustatydama atrenkamų kandidatų skaičių, kvalifikacinės atrankos kriterijus ir tvarką, privalo laikytis šių reikalavimų:

124.1.  turi būti užtikrinta reali konkurencija, kvalifikacinės atrankos kriterijai turi būti tikslūs, aiškūs ir nediskriminuojantys;

124.2. kvalifikacinės atrankos kriterijai turi būti nustatyti Įstatymo 35–38 straipsnių pagrindu.

125. Kvalifikacinė atranka turi būti atliekama tik iš tų kandidatų, kurie atitinka Perkančiosios organizacijos nustatytus minimalius kvalifikacijos reikalavimus.

126. Pateikti pasiūlymus turi būti pakviesta ne mažiau kandidatų, negu Perkančiosios organizacijos nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, Perkančioji organizacija pateikti pasiūlymus kviečia visus kandidatus, kurie atitinka keliamus minimalius kvalifikacijos reikalavimus.

127. Konkurso metu Perkančioji organizacija negali kviesti dalyvauti pirkime kitų, paraiškų nepateikusių Tiekėjų arba kandidatų, kurie neatitinka minimalių kvalifikacijos reikalavimų.

128. Jei supaprastinto riboto konkurso metu bus vykdomas elektroninis aukcionas, apie tai nurodoma skelbime apie supaprastintą pirkimą.

XV. SUPAPRASTINTOS SKELBIAMOS DERYBOS

129. Vykdant supaprastintas skelbiamas derybas, apie supaprastintą pirkimą skelbiama Įstatyme ir Taisyklėse nustatyta tvarka.

130. Supaprastintos skelbiamos derybos gali būti atliekamos:

130.1. skelbime apie supaprastintą pirkimą kviečiant suinteresuotus Tiekėjus pateikti pasiūlymus;

130.2. skelbime apie supaprastintą pirkimą kviečiant suinteresuotus Tiekėjus teikti paraiškas dalyvauti pirkime ir ribojant kandidatų, teiksiančių pasiūlymus, skaičių.

131. Jei ribojamas kandidatų skaičius:

131.1. vykdoma kvalifikacinė atranka, kaip nustatyta Taisyklių 124 ir 125 punktuose;

131.2. paraiškų pateikimo terminas negali būti trumpesnis nei 7 darbo dienos nuo skelbimo apie pirkimą paskelbimo CVP IS;

131.3. pasiūlymų pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo CVP IS.

131.4. mažiausias skelbime apie supaprastintą pirkimą nurodomas kandidatų, kurie bus kviečiami derėtis, skaičius negali būti mažesnis kaip 3.Pateikti pasiūlymus turi būti pakviesta ne mažiau kandidatų, negu Perkančiosios organizacijos nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, Perkančioji organizacija pateikti pasiūlymus kviečia visus kandidatus, kurie atitinka keliamus minimalius kvalifikacijos reikalavimus.Pirkimo metu Perkančioji organizacija negali kviesti dalyvauti pirkime kitų, paraiškų nepateikusių Tiekėjų arba kandidatų, kurie neatitinka minimalių kvalifikacijos reikalavimų.

132. Jei neribojamas kandidatų skaičius:

132.1. pasiūlymus pateikti kviečiami visi Tiekėjai, atitikę kvalifikacijos reikalavimus;

132.2. pasiūlymų pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo CVP IS.

133. Perkančioji organizacija derybas vykdo tokiais etapais:

133.1. Tiekėjai prašomi pateikti pasiūlymus iki skelbime nurodyto termino pabaigos. Kai ribojamas kandidatų skaičius, pirminius pasiūlymus iki Pirkimo dokumentuose nustatyto termino kviečiami pateikti kvalifikacinės atrankos metu atrinkti kandidatai;

133.2. Perkančioji organizacija susipažįsta su pirminiais pasiūlymais ir minimalius kvalifikacijos reikalavimus atitinkančius dalyvius (kai vykdoma kvalifikacinė atranka – visus pirminius pasiūlymus pateikusius dalyvius) kviečia derėtis;

133.3. su kiekvienu Tiekėju atskirai deramasi dėl pasiūlymo sąlygų, siekiant geriausio rezultato. Pabaigus derybas, dalyvių prašoma pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas Tiekėjas). Šių vokų atplėšimas ir kainos paskelbimas vyksta viešame posėdyje, kuriame turi teisę dalyvauti visi pasiūlymus pateikę Tiekėjai ar jų atstovai;

133.4. vadovaujantis Pirkimo dokumentuose nustatyta pasiūlymų vertinimo tvarka ir kriterijais, pagal derybų rezultatus, užfiksuotus pasiūlymuose ir derybų protokoluose, nustatomas geriausias pasiūlymas.

134. Derybų metu turi būti laikomasi šių reikalavimų:

134.1.  tretiesiems asmenims Perkančioji organizacija negali atskleisti jokios iš Tiekėjo gautos informacijos be jo sutikimo, taip pat Tiekėjas negali būti informuojamas apie susitarimus, pasiektus su kitais Tiekėjais;

134.2. visiems dalyviams turi būti taikomi vienodi reikalavimai, suteikiamos vienodos galimybės ir pateikiama vienoda informacija; teikdama informaciją Perkančioji organizacija neturi diskriminuoti vienų Tiekėjų kitų naudai;

134.3. Tiekėjai kviečiami derėtis pagal pasiūlymų pateikimo eiliškumą;

134.4. derybų eiga turi būti įforminta raštu. Derybų protokolą pasirašo derybose dalyvavę Komisijos nariai ir dalyvio, su kuriuo derėtasi, įgaliotas atstovas. Jei derybos vykdomos laiškais ar elektroniniais laiškais, derybų eigos protokolas surašomas tais atvejais, kai derybų laiškai siunčiami nepasirašyti elektroniniu parašu. Protokole išdėstoma derybų eiga ir derybų metu pasiekti susitarimai.

XVI. APKLAUSA

135. **Apklausos būdu pirkimas gali būti atliekamas Taisyklėse nustatytais atvejais ir kai pagal Viešųjų pirkimų įstatymą apie supaprastintą pirkimą neprivaloma skelbti**:

135.1. **perkant prekes, paslaugas ar darbus, kai**:

135.1.1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

135.1.2. atliekant pirkimą, apie kurį buvo skelbta, visi gauti pasiūlymai neatitiko Pirkimo dokumentų reikalavimų arba buvo pasiūlytos per didelės Perkančiajai organizacijai nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę Tiekėjai, atitinkantys Perkančiosios organizacijos nustatytus minimalius kvalifikacijos reikalavimus;

135.1.3. dėl įvykių, kurių Perkančioji organizacija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Perkančiosios organizacijos;

135.1.4. atliekamas mažos vertės pirkimas esant bent vienai iš šių sąlygų:

135.1.4.1. sudaromos prekių ar paslaugų pirkimo sutarties vertė neviršija 58 000 eurų (be pridėtinės vertės mokesčio);

135.1.4.2. sudaromos darbų pirkimo sutarties vertė neviršija 145 000 eurų (be pridėtinės vertės mokesčio).

135.1.5. dėl techninių, meninių priežasčių ar dėl objektyvių aplinkybių tik konkretus Tiekėjas gali patiekti reikalingas prekes, pateikti paslaugas ar atlikti darbus ir nėra jokios kitos alternatyvos;

135.2. perkamos prekės ir paslaugos:

135.2.1. kai Perkančioji organizacija pagal ankstesnę pirkimo sutartį iš tam tikro Tiekėjo pirko prekių arba ir paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Perkančiajai organizacijai įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomisar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

135.2.2. prekės ir paslaugos yra perkamos naudojant reprezentacinėms išlaidoms skirtas lėšas;

135.3. perkamos prekės, kai:

135.3.1. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

135.3.2. prekių biržoje perkamos kotiruojamos prekės;

135.3.3. perkami muziejų eksponatai, archyviniai ir bibliotekiniai dokumentai,prenumeruojami laikraščiai ir žurnalai;

135.3.4. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

135.3.5. prekės perkamos iš valstybės rezervo;

135.4. perkamos paslaugos, kai:

135.4.1. perkamos licencijos naudotis bibliotekiniais dokumentais ar duomenų (informacinėmis) bazėmis;

135.4.2. perkamos teisėjų, prokurorų, profesinės karo tarnybos karių, Perkančiosios organizacijos valstybės tarnautojų ir (ar) pagal darbo sutartį dirbančių darbuotojų mokymo paslaugos;

135.4.3. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;

135.4.4. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

135.4.5. perkamos mokslo ir studijų institucijų veiklos išorinio vertinimo, mokslo, studijų programų, meninės veiklos, taip pat šių institucijų paraiškų, dokumentų, reikalingų leidimui vykdyti studijas ir su studijomis susijusią veiklą gauti, ekspertinio vertinimo paslaugos;

135.5. perkamos paslaugos ir darbai, kai:

135.5.1. dėl aplinkybių, kurių nebuvo galima numatyti, paaiškėja, kad reikia papildomų darbų arba ir paslaugų, neįrašytų į sudarytą pirkimo sutartį, tačiau be kurių negalima užbaigti pirkimo sutarties vykdymo. Tokia pirkimo sutartis gali būti sudaroma tik su tuo Tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

135.5.2. perkant iš esamo Tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties pasirašymo momento.

136. Vykdant supaprastintą pirkimą apklausos būdu, kreipiamasi į vieną ar kelis Tiekėjus, prašant pateikti pasiūlymus pagal Perkančiosios organizacijos keliamus reikalavimus. Kai apklausa vykdoma po supaprastinto atviro, supaprastinto riboto konkurso ar supaprastintų skelbiamų derybų, atmetus visus pasiūlymus, į Tiekėjus, atitinkančius minimalius kvalifikacijos reikalavimus, kreipiamasi pateikti patvirtinimą apie sutikimą dalyvauti pirkime.

137. Apklausos metu gali būti deramasi dėl pasiūlymo sąlygų. Perkančioji organizacija Pirkimo dokumentuose nurodo, ar bus deramasi arba kokiais atvejais bus deramasi, ir derėjimosi tvarką. Jeigu apklausos, vykdytos raštu, metu derėtasi, pabaigus derybas, dalyvių prašoma pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas Tiekėjas).

138. **Perkančioji organizacija privalo dėl pasiūlymų pateikimo apklausti ne mažiau kaip 3 (tris) Tiekėjus, išskyrus šių Taisyklių 139 punkte numatytus atvejus**.

139. **Mažiau kaip 3 (trys) Tiekėjai gali būti apklausiami, kai**:

139.1. žinoma, kad yra mažiau Tiekėjų, kurie gali patiekti reikalingas prekes, atlikti paslaugas ar darbus;

139.2. pirkimo sutarties vertė neviršija 15 000 eurų (be pridėtinės vertės mokesčio);

139.3. didesnio Tiekėjų skaičiaus apklausa reikalautų neproporcingai didelių pirkimų organizatoriaus arba Komisijos pastangų, laiko ir/ar lėšų sąnaudų;

139.4. dėl įvykių, kurių nebuvo galima iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Perkančiosios organizacijos;

139.5. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

139.6. prekių biržoje perkamos kotiruojamos prekės;

139.7. perkami muziejų eksponatai, archyviniai ir bibliotekiniai dokumentai, prenumeruojami laikraščiai, dienraščiai, periodiniai leidiniai ir žurnalai;

139.8. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

139.9. perkamos prekės iš valstybės rezervo;

139.10. perkamos licencijos naudotis bibliotekiniais dokumentais ar duomenų (informacinėmis) bazėmis;

139.11. perkamos Perkančiosios organizacijos pagal darbo sutartį dirbančių darbuotojų mokymo paslaugos;

139.12. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

139.13. perkami meno kūriniai, dovanos, suvenyrai, atributika;

139.14. perkant pašto ženklus;

139.15. perkamos automobilių stovėjimo aikštelių apmokėjimo paslaugos;

139.16. kai įkainiai yra patvirtinti LR įstatymais ar kitais teisės aktais, o Tiekėjas nėra Perkančioji organizacija (apmokėjimai už automobilių tech. apžiūrą ir pan.);

139.17. perkamos technikos aptarnavimo garantiniu laikotarpiu paslaugos iš autorizuoto/oficialaus tokios viešųjų pirkimų būdu įsigytos technikos garantinio paslaugų teikimo atstovo;

139.18. perkamos įsigytos ir autorizuotos Perkančiosios organizacijos poreikiams programinės įrangos priežiūros, tobulinimo ir vystymo paslaugos;

139.19. išlaidos susijusios su dalyvavimu parodose (parodų bilietai, parodų dalyvių mokesčiai, ekspozicijas vietos nuoma ir kitos išlaidos);

139.20. esant kitoms objektyviai pateisinamoms aplinkybėms, dėl kurių neįmanoma apklausti daugiau Tiekėjų. Šios aplinkybės negali priklausyti nuo Perkančiosios organizacijos, Pirkimų organizatoriaus ar Komisijos delsimo arba neveiklumo;

139.21. apklausa atliekama po supaprastinto pirkimo, apie kurį buvo paskelbta ir kuris neįvyko, nes nebuvo gauta paraiškų ar pasiūlymų, jeigu yra nepakankamai Tiekėjų, galinčių pateikti pasiūlymus dėl perkamo objekto;

139.22. prekės ir paslaugos perkamos naudojant reprezentacinėms išlaidoms skirtas lėšas ir perkamas objektas pasižymi meninėmis ar išskirtinėmis savybėmis ar pirkimas turi būti įvykdytas skubiai;

139.23. perkama iš socialinių įmonių, įmonių, kuriose dirba daugiau kaip 50 procentų nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, įmonių, kuriose dirba daugiau kaip 50 procentų neįgaliųjų, ir įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų, jų pagamintos prekės, teikiamos paslaugos ar atliekami darbai, jei reikalingų prekių, paslaugų ar darbų sąrašus CVP IS paskelbė mažiau nei 3 įmonės;

139.24. dėl techninių, meninių priežasčių ar dėl objektyvių aplinkybių tik konkretus Tiekėjas gali patiekti reikalingas prekes, pateikti paslaugas ar atlikti darbus ir nėra jokios kitos alternatyvos;

139.25. kai Perkančioji organizacija pagal ankstesnę pirkimo sutartį iš tam tikro Tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Perkančiajai organizacijai įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomisar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

139.26. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;

139.27. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti pirkimo sutarties vykdymo. Tokia pirkimo sutartis gali būti sudaroma tik su tuo Tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

139.28. perkant iš esamo Tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento.

140. Kai apklausa atliekama po pirkimo, apie kurį buvo skelbta, tačiau visi gauti pasiūlymai neatitiko Pirkimo dokumentų reikalavimų arba buvo pasiūlytos per didelės Perkančiajai organizacijai nepriimtinos kainos, pirkimo sąlygų iš esmės nekeičiant, pirkime dalyvauti kviečiami visi pasiūlymus pateikę Tiekėjai, atitinkantys Perkančiosios organizacijos nustatytus minimalius kvalifikacijos reikalavimus. Apklausos vykdymo metu Pirkimo dokumentų sąlygos negali būti keičiamos.

141. Jei apklausos metu numatoma vykdyti elektroninį aukcioną, apie tai Tiekėjams pranešama Pirkimo dokumentuose.

XVII. SUPAPRASTINTAS PROJEKTO KONKURSAS

142. Supaprastinto projekto konkursas gali būti vykdomas siekiant nustatyti geriausią planą ar projektą (paprastai teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingo ar panašaus pobūdžio) pateikusį Tiekėją (Tiekėjus), kai:

142.1. su supaprastinto projekto konkurso laimėtoju numatyta pasirašyti paslaugų pirkimo sutartį, arba

142.2. supaprastinto projekto konkurso laimėtoją, laimėtojus ar dalyvius numatyta apdovanoti prizais ar kitaip atsilyginti už dalyvavimą. Šiuo atveju Perkančioji organizacija turi teisę derėtis su projekto konkurso laimėtoju arba visais laimėtojais (pirmąsias vietas užėmusiais dalyviais) dėl paslaugų atlikimo.

143. Perkančioji organizacija supaprastinto projekto konkursą gali vykdyti supaprastinto atviro arba supaprastinto riboto projekto konkurso būdu.

144. Projektų pateikimo terminas supaprastinto atviro projekto konkursui negali būti trumpesnis kaip 10 darbo dienų nuo skelbimo paskelbimo CVP IS dienos, mažos vertės pirkimo atveju – 7 darbo dienos nuo paskelbimo CVP IS dienos.

145. Paraiškų dalyvauti supaprastintame ribotame projekto konkurse pateikimo terminas negali būti trumpesnis kaip 7 darbo dienos nuo skelbimo paskelbimo, projektų pateikimo terminas negali būti trumpesnis kaip 10 darbo dienų, mažos vertės pirkimo atveju – 7 darbo dienos nuo kvietimų pateikti pasiūlymus išsiuntimo Tiekėjams dienos.

146. Dalyvių skaičius supaprastintame atvirame projekto konkurse neribojamas.

147. Supaprastinto projekto konkurso dokumentuose nurodomas kandidatų, kurie bus pakviesti pateikti projektus, skaičius negali būti mažesnis kaip 3. Taip pat nurodoma, kad mažiau kandidatų gali būti pakviesta tik tuo atveju, kai pateikiama mažiau paraiškų arba Tiekėjai neatitiko kvalifikacijos reikalavimų.

148. Perkančioji organizacija supaprastintą riboto projekto konkursą vykdo etapais:

148.1. Viešųjų pirkimų įstatymo nustatyta tvarka skelbia apie supaprastintą ribotą projekto konkursą ir, vadovaudamasi paskelbtais kvalifikacinės atrankos kriterijais, atrenka tuos kandidatus, kurie bus kviečiami pateikti projektus;

148.2. vadovaudamasi supaprastinto projekto konkurso dokumentuose nustatyta projektų vertinimo tvarka, nagrinėja, vertina ir palygina pakviestų dalyvių pateiktus projektus.

149. Perkančioji organizacija supaprastinto projekto konkurso dokumentuose (skelbime apie projekto konkursą) nurodo kandidatų, kurie bus atrinkti ir pakviesti pateikti projektus, skaičių ir kokie yra kandidatų išankstinės kvalifikacinės atrankos kriterijai.

150. Perkančioji organizacija, nustatydama kvalifikacinės atrankos kriterijus, privalo laikytis Taisyklių 147 punkte nustatytų reikalavimų.

151. Vokai su projektais plėšiami dviejuose Komisijos posėdžiuose. Pirmame plėšiami vokai su projektais, antrame – vokai su devizų šifrais (vykdant projekto konkursą elektroninėmis priemonėmis – Tiekėjų tapatybės atskleidžiamos antrame posėdyje). Apie šį posėdį Perkančioji organizacija visiems Tiekėjams raštu praneša ne vėliau kaip prieš 3 dienas. Pranešime turi būti nurodyta vokų su devizų šifrais atplėšimo (susipažinimo su devizų šifrais) vieta, diena, valanda ir minutė. Posėdyje turi teisę dalyvauti visi projektus pateikę Tiekėjai ar jų atstovai. Vokus atplėšia vienas iš Komisijos narių. Atplėšus vokus arba susipažinus su devizų šifrais, Komisija posėdyje dalyvaujantiems Tiekėjams paskelbia projektų eilę ir projektų devizų šifrus. Vokų su projektų devizų šifrais atplėšimo ar susipažinimo procedūrą Komisija įformina atskiru protokolu.

152. Supaprastinto atviro projekto konkurso atveju po vokų su projektų devizų šifrais atplėšimo (susipažinimo) ir devizų šifrų paskelbimo Komisija privalo patikrinti, ar dalyviai atitinka supaprastinto projekto konkurso dokumentuose nustatytus kvalifikacijos reikalavimus, ir atmesti projektus tų dalyvių, kurių kvalifikacija neatitinka nustatytų reikalavimų. Komisija dalyvių kvalifikaciją tikrina jiems nedalyvaujant. Prireikus kandidatai ir dalyviai gali būti kviečiami atsakyti į pastabas, kurias Komisija yra pateikusi protokole.

153. Komisija vertina, palygina tik tuos projektus, kurie atitinka supaprastinto projekto konkurso dokumentuose išdėstytus reikalavimus. Projektai vertinami nedalyvaujant juos pateikusiems Tiekėjams. Vertinami tik anonimiškai pateikti projektai.

154. Komisija privalo atmesti tuos projektus, kurie:

154.1. išsiųsti ar gauti po Perkančiosios organizacijos nustatyto galutinio projektų pateikimo termino;

154.2. pateikti pažeidžiant anonimiškumą;

154.3. neatitinka supaprastinto projekto konkurso dokumentuose išdėstytų reikalavimų.

155. Pateikti projektai vertinami pagal supaprastinto projekto konkurso dokumentuose nustatytus vertinimo kriterijus, numatytus Taisyklių 86 ir 87 punktuose. Supaprastinto projekto konkursui pateiktų projektų įvertinimui gali būti rengiamas viešas aptarimas, kuriame juos analizuoja Komisijos pakviesti ekspertai. Šio aptarimo išvados įforminamos protokolu. Komisijos nariai viešame aptarime savo nuomonės nepareiškia. Viešo aptarimo protokolas su ekspertų išvadomis pateikiamas Komisijai iki jos nustatyto termino. Ekspertai savo išvadas pateikia raštu. Ekspertų išvados Komisijai yra rekomendacinio pobūdžio.

156. Įvertinusi projektus, Komisija sudaro projektų eilę Komisijos suteiktų vertinimų mažėjimo tvarka. Esant reikalui, Komisija tame pačiame protokole pateikia projektams savo pastabas, reikalaujančias papildomo paaiškinimo. Perkančioji organizacija ne vėliau kaip per 3 darbo dienas nuo vokų su projektų devizų šifrais atplėšimo (susipažinimo) procedūros įforminimo (o supaprastinto atviro projekto konkurso atveju – ir dalyvių kvalifikacijos patikrinimo) raštu praneša kiekvienam kandidatui ir dalyviui apie projektų eilę, o kurio projektas neįrašytas į šią eilę – ir projekto atmetimo priežastis.

157. Komisija gali ir neskirti pirmosios vietos, jeigu mano, kad pateikti projektai atitinka formalius reikalavimus, tačiau, atsižvelgiant į projekto konkurso dokumentuose nurodytus tikslus, Perkančiajai organizacijai yra nepriimtini.

158. Perkančioji organizacija privalo grąžinti projekto konkurso dalyviams nelaimėjusius projektus iki konkurso dokumentuose nurodytos datos.

159. Perkančioji organizacija turi teisę su geriausią projektą pateikusiu dalyviu, o jeigu geriausius pasiūlymus pateikė keli Tiekėjai – su vienu iš jų, pasirašyti pirkimo sutartį paslaugoms, dėl kurių vyksta projekto konkursas. Dėl pirkimo sutarties sąlygų Perkančioji organizacija turi teisę derėtis.

160. Perkančioji organizacija turi teisę supaprastinto projekto konkurso laimėtoją, laimėtojus ar dalyvius apdovanoti prizais ar kitaip atsilyginti už dalyvavimą supaprastinto projekto konkurse.

XVIII. MAŽOS VERTĖS pirkimo YPATUMAI

161. Mažos vertės pirkimas gali būti atliekamas visais Taisyklėse nustatytais supaprastintų pirkimų būdais, atsižvelgiant į šių būdų pasirinkimo sąlygas.

162. Atliekant Mažos vertės pirkimus apie kiekvieną supaprastintą pirkimą, išskyrus atvejus, nustatytus Taisyklių 135 punkte, skelbiama CVP IS. Skelbime (arba kartu su skelbimu pateiktuose Pirkimo dokumentuose) pateikiamos su mažos vertės pirkimu susijusios pirkimo sąlygos. Nustatant pasiūlymų pateikimo terminą, atsižvelgiama į tai, ar CVP IS arba Perkančiosios organizacijos ar kitoje interneto svetainėje yra paskelbtos ir laisvai prieinamos visos pirkimo sąlygos, ar Tiekėjų prašoma pateikti informaciją apie kvalifikaciją, kokio sudėtingumo yra pirkimo objektas, ir kitas aplinkybes.

163. Perkančioji organizacija turi nustatyti pakankamą terminą kreiptis dėl Pirkimo dokumentų paaiškinimo ir užtikrinti, kad paaiškinimai būtų išsiųsti visiems Pirkimo dokumentus gavusiems Tiekėjams.

164. Perkančioji organizacija mažos vertės pirkimo atveju Pirkimo dokumentuose pateikia būtiną pasiūlymams parengti informaciją: pasiūlymų rengimo ir įforminimo reikalavimus (kurie gali būti rengiami neatsižvelgiant į šių Taisyklių 39 punkte nurodytus reikalavimus), pirkimo objekto apibūdinimą, kvalifikacijos reikalavimus ir juos įrodančius dokumentus (jei kvalifikacijos reikalavimai keliami), informacija apie pasiūlymų pateikimo, vokų atplėšimo procedūras (jei nustatoma, kad pasiūlymai turi būti pateikti vokuose), pasiūlymų nagrinėjimo ir vertinimo reikalavimai, kurie gali būti rengiami neatsižvelgiant į šių Taisyklių nustatytus vokų atplėšimo procedūros, pasiūlymų nagrinėjimo ir vertinimo reikalavimus, apie pagrindines pirkimo sutarties sąlygas: prekių pateikimo, paslaugų ar darbų atlikimo terminus, kainodaros taisykles, atsiskaitymo tvarką, pirkimo sutarties įvykdymo užtikrinimo reikalavimus (jei keliami), jei reikalinga – kitas sąlygas. Tiekėjams turi būti suteiktos galimybės kreiptis Pirkimo dokumentų paaiškinimų.

165. Bendravimas su Tiekėjais gali vykti žodžiu arba raštu. Taip pat galima pasinaudoti viešai Tiekėjų pateikta informacija (pvz., reklama internete, spaudoje ir kt.) apie siūlomas prekes, paslaugas, darbus. Toks informacijos gavimas prilyginamas žodinei Tiekėjų apklausai.

166. **Žodžiu gali būti bendraujama (kreipiamasi į Tiekėjus, pateikiami pasiūlymai), kai pirkimas vykdomas apklausos būdu** ir:

166.1. pirkimo sutarties vertė neviršija 3 000 eurų (be pridėtinės vertės mokesčio);

166.2. dėl įvykių, kurių Perkančioji organizacija negalėjo iš anksto numatyti, būtina skubiai įsigyti reikalingų prekių, paslaugų ar darbų, o vykdant apklausą raštu prekių, paslaugų ar darbų nepavyktų įsigyti laiku.

167. Raštu pasiūlymus gali būti prašoma pateikti faksu, elektroniniu paštu, CVP IS priemonėmis, vokuose. Tame pačiame pirkime dalyvaujantys Tiekėjai turi būti apklausiami ta pačia forma. Perkančioji organizacija gali nereikalauti, kad pasiūlymas būtų pasirašytas, elektroninėmis priemonėmis pateikiamas pasiūlymas – su saugiu elektroniniu parašu. Kai apklausą raštu vykdo pirkimų organizatorius, apklausos vykdymas įforminamas apklausos pažymoje, tuo atveju, kai apklausą vykdo Komisija – apklausos vykdymas įforminamas protokolais.

168. Perkant darbus ar kitus sudėtingesnius objektus (pvz.: kompiuterinę techniką, programavimo paslaugas ir kt.) visais atvejais Tiekėjai turi būti apklausiami raštu.

169. Sprendimą dėl apklausos formos priima pirkimų organizatorius arba Komisija.

170. Pasiūlymus prašant pateikti vokuose, į vokų atplėšimo procedūrą, išskyrus pirkimą, kurio metu deramasi, gali būti kviečiami pasiūlymus pateikę Tiekėjai ar jų įgalioti atstovai. Vokų atplėšimo metu skelbiama Tiekėjų pasiūlyta kaina, jei vertinama ekonomiškai naudingiausio pasiūlymo vertinimo kriterijumi – vertinamos techninės pasiūlymų charakteristikos. Jei pasiūlymus prašoma pateikti tik CVP IS priemonėmis, susipažinimo su pasiūlymais procedūra atliekama mažiausiai dviejų Komisijos narių (jeigu jie sudaro Komisijos sudėties kvorumą), įgaliotų atidaryti pasiūlymus, nedalyvaujant Tiekėjams (jų atstovams). Informacija apie šią procedūrą ir Tiekėjų pasiūlytas kainas, jei reikia – ir technines charakteristikas, Tiekėjams siunčiama CVP IS priemonėmis.

171. Komisija ir pirkimų organizatorius, vykdydami mažos vertės pirkimą, gali netaikyti vokų su pasiūlymais atplėšimo ir pasiūlymų nagrinėjimo procedūrų.

172. Vykdydama mažos vertės pirkimus Perkančioji organizacija neprivalo vadovautis Taisyklių 42, 42.10, 53, 59, 60, 74 - 79, 97, 99, 105 - 110 ir 134.4 punktų reikalavimais.

173. Vykdant mažos vertės pirkimus, kokius kvalifikacinius reikalavimus ir ar išvis nustatyti kvalifikacinius reikalavimus sprendžia pirkimų organizatorius, o kai pirkimas vykdomas Komisijos – sprendžia Komisija, atsižvelgdama į Įstatymo 3 straipsnyje apibrėžtus principus bei esamą situaciją rinkoje.

XIX. INFORMACIJOS APIE SUPAPRASTINTUS PIRKIMUS TEIKIMAS

174. Komisija ar pirkimų organizatorius suinteresuotiems kandidatams ir suinteresuotiems dalyviams, išskyrus atvejus, kai supaprastinto pirkimo sutarties vertė mažesnė kaip 3 000 eurų (be pridėtinės vertės mokesčio), nedelsdama (ne vėliau kaip per 5 darbo dienas) raštu praneša apie priimtą sprendimą sudaryti pirkimo sutartį ar preliminariąją sutartį arba sprendimą dėl leidimo dalyvauti dinaminėje pirkimo sistemoje, pateikia Taisyklių 175 punkte nurodytos atitinkamos informacijos, kuri dar nebuvo pateikta pirkimo procedūros metu, santrauką ir nurodo nustatytą pasiūlymų eilę, laimėjusį pasiūlymą, tikslų atidėjimo terminą. Perkančioji organizacija taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą ar dinaminę pirkimų sistemą iš naujo.

175. Perkančioji organizacija, gavusi kandidato ar dalyvio raštu pateiktą prašymą, turi nedelsdama, ne vėliau kaip per 10 dienų nuo prašymo gavimo dienos, nurodyti:

175.1. kandidatui – jo paraiškos atmetimo priežastis;

175.2. dalyviui, kurio pasiūlymas nebuvo atmestas, – laimėjusio pasiūlymo charakteristikas ir santykinius pranašumus, dėl kurių šis pasiūlymas buvo pripažintas geriausiu, taip pat šį pasiūlymą pateikusio dalyvio ar preliminariosios sutarties šalių pavadinimus;

175.3. dalyviui, kurio pasiūlymas buvo atmestas, pasiūlymo atmetimo priežastis, tarp jų ir nurodytas Įstatymo 25 straipsnio 4 ir 5 dalyse, taip pat priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka rezultatų apibūdinimo ar funkcinių reikalavimų.

Šis punktas netaikomas, kai supaprastintas pirkimas atliekamas apklausos būdu žodžiu.

176. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tiktai Komisijos nariai ir Perkančiosios organizacijos pakviesti ekspertai, Perkančiosios organizacijos vadovas, jo įgalioti asmenys. Ši informacija teikiama Viešųjų pirkimų tarnybai, kitiems asmenims ir institucijoms, turinčioms tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgaliotiems Europos Sąjungos finansinę paramą administruojantiems viešiesiems juridiniams asmenims.

177. Perkančioji organizacija, Komisija, jos nariai ar ekspertai ir kiti asmenys, nepažeisdami įstatymų reikalavimų, ypač dėl sudarytų sutarčių skelbimo ir informacijos, susijusios su jos teikimu kandidatams ir dalyviams, negali tretiesiems asmenims atskleisti Perkančiajai organizacijai pateiktos Tiekėjo informacijos, kurios konfidencialumą nurodė Tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija. Tiekėjas, teikdamas pasiūlymą, privalo nurodyti, kuri pasiūlymo dalis ar duomenys yra konfidencialūs**.** Tiekėjas negali viešai skelbiamos ar visuomenei lengvai prieinamos informacijos nurodyti kaip konfidencialios. Dalyvių reikalavimu Perkančioji organizacija turi juos supažindinti su kitų dalyvių pasiūlymais, išskyrus tą informaciją, kurią dalyviai nurodė kaip konfidencialią.

XX. GINČŲ NAGRINĖJIMAS

178. Ginčų nagrinėjimas, žalos atlyginimas, pirkimo sutarties pripažinimas negaliojančia, alternatyvios sankcijos, Europos Bendrijos teisės pažeidimų nagrinėjimas atliekamas vadovaujantis Įstatymo V skyriaus nuostatomis.

\_\_\_\_\_\_\_\_\_\_\_\_\_\_\_\_\_\_\_\_

Uždarosios akcinės bendrovės „Kauno autobusai“

Supaprastintų viešųjų pirkimų taisyklių

Priedas Nr. 1

**TIEKĖJŲ APKLAUSOS PAŽYMA**

**Pirkimo objekto pavadinimas ir trumpas aprašymas:**

**Pirkimų organizatorius**

(vardas, pavardė)

Tiekėjai apklausti raštu, žodžiu (Tinkamą pabraukti)

|  |  |  |  |  |  |
| --- | --- | --- | --- | --- | --- |
| **Kvietimo pateikti pasiūlymą išsiuntimo (pateikimo) Tiekėjams data:** | | | | | |
| **Pasiūlymo pateikimo terminas:** | | | | | |
| **Duomenys apie Tiekėjus**  **(Tiekėjo pavadinimas, kodas, adresas, kiti rekvizitai)** | **Pasiūlymo pateikimo data** | **Prekių, paslaugų, darbų specifikacija: BVPŽ ...** | | | |
| **Pavadinimas** | **Kiekis (mato vnt.)** | **Vnt. kaina EUR**  **(be PVM)** | **Suma EUR (be PVM)** |
|  |  |  |  |  |  |
|  |  |  |  |  |  |
|  |  |  |  |  |  |
| **Tinkamiausiu pripažintas Tiekėjas**:  (Tiekėjo pavadinimas ir pasiūlymo numeris) | | | | | |
| Jeigu įvertinti mažiau nei 3 Tiekėjų siūlymai, to priežastys: | | | | | |

**Pažymą parengė (pirkimų organizatorius):**

|  |  |  |
| --- | --- | --- |
|  |  |  |
| (pareigos) | (vardas, pavardė) | (parašas, data) |

Uždarosios akcinės bendrovės „Kauno autobusai“

Supaprastintų viešųjų pirkimų taisyklių

Priedas Nr. 2

**INFORMACIJA APIE MAŽOS VERTĖS PIRKIMUS**

|  |  |  |  |  |  |  |
| --- | --- | --- | --- | --- | --- | --- |
| **Eil. Nr.** | **Pirkimo objektas** | **Pirkimo būdas ir jo pasirinkimo priežastys** | **Laimėjusio dalyvio pavadinimas, jo pasirinkimo priežastys** | **Pirkimo sutarties įsipareigojimų dalis, kuriai laimėtojas ketina pasitelkti subrangovus, subtiekėjus ar subteikėjus *(jeigu žinoma)*** | **Pirkimo sutarties kaina** | **Kita informacija** |
|  |  |  |  |  |  |  |
|  |  |  |  |  |  |  |
|  |  |  |  |  |  |  |